***ԶԵԿՈՒՅՑ***

***ՀԱՅԱՍՏԱՆՈՒՄ ԽՈՍՔԻ ԱԶԱՏՈՒԹՅԱՆ ՎԻՃԱԿԻ ԵՎ ԼՐԱԳՐՈՂՆԵՐԻ***

***ՈՒ ԶԼՄ-ՆԵՐԻ ԻՐԱՎՈՒՆՔՆԵՐԻ 2024Թ․ 3-ՐԴ ԵՌԱՄՍՅԱԿԻ ԽԱԽՏՈՒՄՆԵՐԻ ՄԱՍԻՆ***

**

*Խոսքի ազատության պաշտպանության կոմիտեն պարբերաբար հանրությանն է ներկայացնում իր զեկույցները՝ հայաստանյան լրատվամիջոցների և դրանց աշխատակիցների գործունեության միջավայրի ու խնդիրների, խոսքի ազատության վիճակի, ԶԼՄ-ների և լրագրողների իրավունքների խախտումների մասին։ Սույն զեկույցում արտացոլված են 2024թ․ երրորդ եռամսյակի տվյալները:*

*Զեկույցում տեղ գտած փաստերի հավաքագրման աղբյուրներն են.*

*- ԽԱՊԿ-ի «թեժ գծով» ստացված ահազանգերը,*

*- ԽԱՊԿ-ի փորձագետների հանդիպումներն ու զրույցները ԶԼՄ-ների աշխատակիցների հետ,*

*- պետական մարմիններին ուղարկված պաշտոնական հարցումների պատասխանները,*

*- ԶԼՄ-ների ներգրավվածությամբ դատական գործերի նյութերը,*

*- գործընկեր լրագրողական կազմակերպությունների տարածած նյութերը,*

*- ԶԼՄ-ների հրապարակումները։*

*Բովանդակություն*

*Համառոտ ամփոփում ․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․․ 3*

*Լրատվամիջոցների գործունեության միջավայրը ․․․․․․․․․․․․․․․․․․․․․․․․․․ 4*

*Լրատվամիջոցների իրավունքների խախտումներ (ընդհանուր թվեր) …10*

*Ֆիզիկական բռնություններ լրագրողների նկատմամբ ․․․․․․․․․․․․․․․․․․․12*

*Ճնշումներ ԶԼՄ-ների և դրանց աշխատակիցների նկատմամբ ․․․․․․․․․․․ 13*

*Տեղեկություն ստանալու և տարածելու իրավունքի խախտումներ ․․․․․․․․ 38*

*ԶԼՄ-ների գործունեությանն առնչվող այլ իրադարձություններ ․․․․․․․․․․․․ 50*

*Ծրագրի ղեկավար Աշոտ Մելիքյան*

*Մեդիա փորձագետ Հասմիկ Բուդաղյան*

*Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամ» միջազգային կազմակերպության* *տեսակետների և դիրքորոշումների հետ:*

***ՀԱՄԱՌՈՏ ԱՄՓՈՓՈՒՄ***

 2024թ․երրորդ եռամսյակը լրագրողների գործունեության համար եղել է համեմատաբար հանդարտ ժամանակաշրջան, ինչը մեծապես պայմանավորված էր նրանով, որ Հայաստանում դադարել էին ներքին խժդժությունները, բողոքի ակցիաները և որպես կանոն դրանց զուգորդող ընդհարումները։ Այսպես, հուլիս-սեպտեմբեր ամիսներին ԶԼՄ-ների ներկայացուցիչների հանդեպ ֆիզիկական բռնության ոչ մի դեպք չի գրանցվել։ Նվազել են տարատեսակ այլ ճնշումների դեպքերը․դրանք 11-ն են` 2,5 անգամ պակաս անցած եռամսյակի ցուցանիշից, իսկ տեղեկություններ ստանալու և տարածելու իրավունքի խախտումների թիվը հասել է 41-ի՝ կրկնակիից ավել աճ է գրանցվել։
 Շարունակվել են որոշ լրատվամիջոցների ու լրագրողների նկատմամբ վիրավորական, անհարգալից վերաբերմունքի դրսևորումները պետական պաշտոնյաների, քաղաքական գործիչների կողմից։ Այս փաստերը ազատ խոսքի, այլակարծության հանդեպ անհանդուրժողականության ցցուն վկայություններ են։ Մյուս կողմից էլ բևեռացված ու քաղաքականացված է մնում լրատվամիջոցների մեծ մասը, ինչը չի նպաստում տեղեկատվության օբյեկտիվությանը, իրադարձությունների անաչառ լուսաբանմանն ու երկրում որակյալ լրագրության լայն տարածմանը։ Բազմաթիվ լրատվամիջոցներ ու լրագրողներ չեն ընդունում մասնագիտական էթիկայի նորմերը, չեն հետևում դրանց, ինչը թույլ չի տալիս զարգացնել ԶԼՄ-ների ինքնակարգավորման համակարգը։ Իրավիճակի բարելավմանն է միտված «Զանգվածային լրատվության մասին» օրենքում փոփոխություններ և լրացումներ կատարելու նախագիծը, որը մշակվել է մի շարք լրագրողական կազմակերպությունների, Արդարադատության նախարարության և խորհրդարանի պրոֆիլային հանձնաժողովի, ինչպես նաև Freedom House միջազգային կազմակերպության համագործակցությամբ: Այն ուղարկվել է ՀՀ կառավարություն, ինչպես նաև Եվրոպայի խորհրդի Վենետիկի հանձնաժողով՝ վերջինիս փորձագիտական եզրակացությունը ստանալու նպատակով։
 Դիտարկվող ժամանակահատվածի դրական առանձնահատկություններից է ընդդեմ լրագրողների ու լրատվամիջոցների դատական նոր հայցերի քանակի նվազումը։ Թերևս սա նույնպես կարելի է պայմանավորել հասարակական-քաղաքական իրավիճակի հարաբերական հանդարտությամբ։ Այդ հայցերի թիվը **6**-ն է՝ բոլորը զրպարտության և վիրավորանքի հիմքով։ Հայցվորների մեջ է նաև ԱԺ նախագահ Ալեն Սիմոնյանը, որը լրատվամիջոցների դեմ դատական հայց ներկայացրած պաշտոնյաների շարքում առաջատարներից է։
 Լրագրողների համար լուրջ մարտահրավեր է մնում պետական մարմիններից տեղեկություններ ստանալը։ Սա լուրջ խոչընդոտ է հանրային հնչեղություն ունեցող թեմաների լուսաբանման, ճշգրիտ տեղեկությունների տարածման համար և հաճախ ապատեղեկատվության պատճառ է դառնում։ Դիտարկվող եռամսյակի ընթացքում այդպիսի ցայտուն օրինակ էր հունիսի 12-ին Ազգային ժողովի մոտ ոստիկանության գործողությունների և հատուկ միջոցների կիրառման մասին ԶԼՄ-ների հարցումները անտեսելը կամ դրանց ոչ պատշաճ, որոշ դեպքերում նաև ապակողմնորոշող պատասխաններ տրամադրելը։ Այս առումով նախևառաջ աչքի ընկան Ներքին գործերի և Առողջապահության նախարարությունները, որոնք հարցումներին «լղոզված» պատասխաններ ուղարկելով՝ փորձեցին ժամանակ շահել և ի վերջո փոփոխություններ կատարեցին իրենց ներքին իրավական ակտերում, որպեսզի հատուկ միջոցների կիրառումը հիմնավորված համարվի։
 Եռամսյակի ուշագրավ իրադարձություններից էր հանրային ռադիոյի տնօրենի թափուր պաշտոնի համար հայտարարված մրցույթը, որի արդյունքում հաղթող է ճանաչվել Արմեն Քոլոյանը։ Նա դրանից առաջ «Ազատություն» ռադիոկայանի լրագրող էր։ Մրցույթի 8 մասնակիցներից 2-ը՝ լրագրող Լուսինե Պետրոսյանը և Հանրային ռադիոյի նախկին տնօրեն Գարեգին Խումարյանը, մտադրություն են հայտնել դատական ճանապարհով վիճարկել մրցույթի արդյունքները՝ կասկածներ հայտնելով դրա օբյեկտիվության առնչությամբ։ Դատական հայց ներկայացրել է դեռևս միայն Լուսինե Պետրոսյանը։

 Հետաքրքիր զարգացումներ են արձանագրվել Էլեկտրիկ Երևանի իրադարձությունների՝ 2015թ․ հունիսի 23-ին Բաղրամյան պողոտայում ոստիկանական գործողությունների հետևանքով տուժած լրագրողների գործով։ Հիշեցնենք՝ այդ լրագրողներից 3-ը դիմել էին Խոսքի ազատության պաշտպանության կոմիտե, որը և ցայսօր ներկայացնում է նրանց շահերը։ Մեկ գործը Եվրոպական դատարանում է։ Իսկ մյուս 2-ը 2020 թվականին ուղարկվել էին ՄԱԿ-ի Մարդու իրավունքների կոմիտե, որտեղից էլ ս․ թ․ սեպտեմբերի 4-ին հարցում է ստացվել առ այն, թե արդյո՞ք ԽԱՊԿ-ը շարունակում է պնդել, որ ՄԱԿ-ի Մարդու իրավունքների կոմիտեն անդրադառնա տուժած լրագրողների պաշտպանության խնդրին։ Ստանալով դրական պատասխան՝ այդ միջազգային ատյանը խնդրել է տրամադրել գործում առկա փաստաթղթերի անգլերեն թարգմանությունը։ Սա հույս է ներշնչում, որ շուրջ 10 տարի առաջ լրագրողների նկատմամբ կիրառված վայրագությունները կստանան այս կառույցի իրավական գնահատականը։

***ԼՐԱՏՎԱՄԻՋՈՑՆԵՐԻ ԳՈՐԾՈՒՆԵՈՒԹՅԱՆ ՄԻՋԱՎԱՅՐԸ***

 *2024թ․երրորդ եռամսյակում Խոսքի ազատության պաշտպանության կոմիտեն, ընդհանուր առմամբ, գրանցել է լրագրողների ու լրատվամիջոցների իրավունքների խախտումների* ***52*** *դեպք։ Դրանք տարատեսակ ճնշումներ ու լրագրողական գործունեության խոչընդոտումներ են, ինչպես նաև տեղեկություններ ստանալու և տարածելու իրավունքի խախտումներ։ Ի տարբերություն նախորդ եռամսյակի, հուլիս-սեպտեմբեր ամիսներին ԶԼՄ-ների աշխատակիցների նկատմամբ ֆիզիկական բռնության ոչ մի դեպք չի արձանագրվել։*
 Այս թվերն ուղիղ կապ ունեն դիտարկվող ժամանակաշրջանում երկրում ներքաղաքական համեմատաբար խաղաղ իրավիճակի, բողոքի ակցիաների բացակայության հետ։ Այսուամենայնիվ, եռամսյակի ընթացքում եղել են ԶԼՄ-ների ներկայացուցիչների հանդեպ անբարեհաճ, անհարգալից, վիրավորական վերաբերմունքի դեպքեր թե իշխանության, թե ընդդիմության ներկայացուցիչների կողմից։ Դրանց թիվը 4-ն է։

 Այսպես՝ ԱԺ նախագահ Ալեն Սիմոնյանը հուլիսի 12-ին ֆեյսբուքյան գրառմամբ մեղադրել է «Ժողովուրդ» թերթի խմբագրությանն ու ԱԺ ընդդիմադիր պատգամավոր Թագուհի Թովմասյանին, ում անվան հետ կապվում է լրատվամիջոցի գործունեությունը, իրեն զրպարտելու համար․ «Այն, որ լրագրողը դադարում է լրագրող լինելուց ու վերածվում է մատուցողի և սկսում մատուցել այն, ինչ իրեն պատվիրում են, մեր իրականության մեջ, ցավոք, շատ տարածված է: Ահա այստեղ էլ Թագուհին, ով իր աշխատակիցներին ինձ վրա «ՖԱՍ» հրաման է տվել, անգրագետ-անգրագետ աջ ու ձախ փորձում են ինձ հետ կապված որևէ բան գտնել՝ էլ պարբերաբար իմ աշխատակիցների մուտք ու ելքն են հարցնում, էլ կեղտոտ ներքնազգեստի մեջ քուջուջ անում․․․»։ Պաշտոնյան ավելի ուշ՝ հուլիսի 24-ին, նույն առիթով դատական հայց է ներկայացրել ընդդեմ «Ժողովուրդ» թերթի՝ զրպարտություն համարվող տեղեկությունները հերքելու և 2 միլիոն դրամ փոխհատուցում վճարելու պահանջներով։

Ալեն Սիմոնյանն այս պահին հայցվոր է լրատվամիջոցների ու լրագրողների դեմ ընթացող 7 դատական գործով։ Ընդ որում, այս հայցերի մի մասն ուղեկցվում է պաշտոնյայի կողմից գումարային մեծ պահանջներով, ինչը լրացուցիչ ճնշում է խմբագրությունների դեմ։ Ի դեպ, եռամսյակի ընթացքում առաջին ատյանի ընդհանուր իրավասության դատարանը մեկ գործով մերժել է Ալեն Սիմոնյանի հայցը։
 Մեկ այլ պաշտոնյա՝ ՀՀ զինդատախազի տեղակալ Վահագն Մուրադյանը, հայցադիմում է ներկայացրել «Հրապարակ օրաթերթ»-ի դեմ՝ զրպարտություն համարվող տվյալները հերքելու պահանջով։ Իսկ գործարար Արսեն Պապոյանը հայցադիմում է ներկայացրել ընդդեմ «Շամշյան Մեդիա» ՍՊԸ-ի՝ զրպարտություն համարվող տեղեկությունները հերքելու և 6 միլիոն դրամի փոխհատուցում վճարելու պահանջներով։ Եվս մեկ գործարար՝ Դավիթ Երեմյանը, ընդդեմ «Ժողովուրդ օրաթերթ» ՍՊԸ-ի ներկայացված հայցով որպես զրպարտության համար փոխհատուցում նույնպես պահանջում է 6 միլիոն դրամ։
 Այսպիսով՝ երրորդ եռամսյակում դատարաններում մուտքագրվել է ընդդեմ ԶԼՄ-ների և լրագրողների **6** հայցադիմում, որոնցից 2-ը ներկայացրել են իշխանության ներկայացուցիչները, 2-ը՝ գործարարները, 1 փաստաբան և 1 ֆիզիկական անձ։
 Ինչ վերաբերում է լրագրողների կողմից ներկայացված դատական հայցերին, ապա առաջին ատյանի ընդհանուր իրավասության դատարանում երկրորդ անգամ հօգուտ լրագրողի վճիռ է կայացվել․ խոսքը «Aravot.am»-ի լրագրող Հռիփսիմե Ջեբեջյանն ընդդեմ քաղաքացի Խաժակ Թանանյանի գործի մասին է։ Ավելի վաղ՝ նախորդ եռամսյակի ավարտին, լրագրողի հայցը բավարարվել էր նաև ընդդեմ քաղաքացի Դիանա Մարտիրոսյանի գործով։ Ընդդեմ վերջինիս հայց էր ներկայացրել նաև «Newday.am» կայքի խմբագիր Անի Գևորգյանը։ Այս դեպքում ևս առաջին ատյանի դատարանը վճիռ է կայացրել հօգուտ լրագրողի՝ պատասխանողներին պարտավորեցնելով ներողություն խնդրել և վճարել փոխհատուցում։ Մանրամասները ներկայացված են զեկույցի համապատասխան բաժնում։

Լրագրողների հանդեպ անհարգալից, խտրական վերաբերմունքով երրորդ եռամսյակում աչքի են ընկել նաև ընդդիմադիր գործիչները՝ թիրախավորելով «Civic.am» լրատվական կայքի թղթակցին։ Այսպես՝ սեպտեմբերի 9-ին Ազգային ժողովում ընդդիմադիր պատգամավոր Իշխան Սաղաթելյանն այդ կայքի լրագրող Դավիթ Լևոնյանի հարցերին ի պատասխան վիրավորական վերաբերմունք է դրսևորել՝ մասնավորապես նշելով․ «ամեն անգամ մի ապուշություն հրապարակում եք ու ասում՝ մեկնաբանի», «սուտ ես ասում, որ քեզ դատի տամ, 400 տարի քո տերերով, թմով, հովանավորներով պիտի դատվես»։ Ավելի ուշ՝ սեպտեմբերի 16-ին, Ազգային ժողովում նույն՝ «Հայաստան» խմբակցության պատգամավոր Գեղամ Մանուկյանը, ի պատասխան Դավիթ Լևոնյանի հարցի հայտարարել է, որ խմբակցությունը չի պատասխանելու նրա՝ «պասկվիլի» հարցերին։ Լրատվամիջոցի և լրագրողի հանդեպ նման խտրական վերաբերմունքը, հատկապես երկրի օրենսդիր մարմնում, կարծում ենք, չի նպաստում պաշտոնյա-լրագրող քաղաքակիրթ հարաբերությունների ձևավորմանն ու հանրային հետաքրքրություն ներկայացնող թեմաների շուրջ առողջ քննարկումների կայացմանը։
 Միջադեպեր են գրանցվել նաև սեպտեմբերի 27-ին «Եռաբլուր» զինվորական պանթեոնում․ Armlur.am կայքի թղթակից Քրիստինե Մուշեղյանը ԱԺ «Քաղաքացիական պայմանագիր» խմբակցության պատգամավոր Հակոբ Ասլանյանին հարց է ուղղել երկրի զարգացման մասին։ Պատգամավորը չի թաքցրել իր զայրույթը և «քոռ» է անվանել լրագրողին ու բոլոր նրանց, ովքեր չեն տեսնում երկրի զարգացումը։
 Մեկ այլ դեպքում «NewDay.am» կայքի խմբագիր Անի Գևորգյանի հարցերն ու մեկնաբանությունները՝ ուղղված ԱԺ պատգամավոր Արմեն Խաչատրյանին, վերջինիս հունից հանել են, և նա կոպիտ ու անվայելուչ պահվածք է դրսևորել լրագրողի նկատմամբ։ Սակայն հանուն արդարության պետք է նշել, որ վերջին դեպքում նաև լրագրողն է խախտել մասնագիտական էթիկայի նորմերը՝ տուրք տալով հուզականությանն ու արհեստականորեն ստեղծելով կոնֆլիկտային իրավիճակ։

 Մտահոգիչ է նաև դիտարկվող ժամանակահատվածում տեղեկություններ ստանալու և տարածելու իրավունքի խախտումների կտրուկ աճը։ Եթե երկրորդ եռամսյակի ընթացքում ԽԱՊԿ-ն արձանագրել էր 19 դեպք, ապա հուլիս-սեպտեմբեր ամիսներին՝ 41։

 Ընդհանուր առմամբ, լրագրողները շարունակում են խնդիրների հանդիպել պետական մարմիններից՝ հասարակական հետաքրքրություն ներկայացնող թեմաների վերաբերյալ տեղեկություններ և պարզաբանումներ հայցելիս։ Հարցումները մերժելու կամ դրանք անտեսելու հիմնական պատճառաբանությունը պետական գաղտնիքի անվան տակ է արվում, իսկ շատ հաճախ պատասխանելու համար լրացուցիչ 30 օր պահանջելու համար որևէ հիմնավորում չի ներկայացվում, ավելին՝ դա արվում է պահանջվող տեղեկությունները թաքցնելու նպատակով։ Ասվածի ապացույցներից է Ներքին գործերի նախարարության գործելաոճը, երբ հունիսի 12-ին ԱԺ շենքի մոտ տեղի ունեցած իրադարձությունների մասին տեղեկությունները գերատեսչությունն ամեն կերպ փորձում էր թաքցնել՝ լրատվամիջոցներին ուղղորդելով դեպի քննչական մարմիններ, և ժամանակ շահելով՝ այդ ընթացքում ներքին իրավական ակտ է փոփոխել՝ ոստիկանության գործողությունների համար օրինական հիմքեր ստեղծելու նպատակով։

 Այսպես՝ հունիսի 12-ին Երևանի Բաղրամյան-Դեմիրճյան փողոցների խաչմերուկում բողոքի ցույցի ժամանակ ոստիկանության կողմից հատուկ միջոցներ, մասնավորապես «Զարյա-3» լուսաձայնային նռնակ, կիրառելու մասին տեղեկություն ստանալու բազմաթիվ լրատվամիջոցների հարցումներով բացահայտվեց՝ Ներքին գործերի ու Առողջապահության նախարարությունները խմբագրել են այդ գերատեսչությունների ղեկավարների ավելի վաղ կայացված որոշումները կամ արձակված հրամանները՝ իրավական հիմքեր ստեղծելով մինչ այդ կատարված հակաօրինական քայլերի համար: Մասնավորապես՝ «Փաստերի ստուգման հարթակը» (fip.am) պարզել է, որ Ներքին գործերի նախարար Վահե Ղազարյանը հունիսի 12-ի դեպքերից ուղիղ մեկ ամիս անց՝ հուլիսի 12-ին, փոփոխություն է կատարել այս տարի մայիսի 16-ին ընդունված ՆԳՆ-ի կողմից գաղտնագրման ենթակա տեղեկությունների ընդլայնված գերատեսչական ցանկը հաստատելու մասին [ՆԳ նախարարի թիվ 48-Լ հրամանի մեջ](https://mia.gov.am/wp-content/uploads/2024/05/48.pdf), ու ՆԳՆ-ում հատուկ միջոցների առկայության, դրանց տեսակի ու քանակի մասին, այդ թվում «Զարյա 3»-ին վերաբերող, տեղեկությունը համարվել է գաղտնի։ Իր հերթին առողջապահության նախարար Անահիտ Ավանեսյանը դեպքից 14 օր անց փոփոխություն է կատարել Մարդկանց նկատմամբ գործադրվող հատուկ միջոցների կիրառման համար թույլատրելի չափանիշները սահմանող որոշման մեջ և արդյունքում թույլատրելի դարձրել տարիներ շարունակ արգելված «Զարյա 3»-ը։
 Ի դեպ, հունիսի 12-ին կիրառված հատուկ միջոցների մասին տեղեկություններ ստանալու գործում հետևողական են նաև իրավապաշտպանները։ «Իրավունքների պաշտպանություն առանց սահմանների» հասարակական կազմակերպությունը Ներքին գործերի նախարարությունից չստանալով հայցվող տվյալները՝ օգոստոսի 16-ին դիմել է ՀՀ վարչական դատարան։
 Լրագրողները դժվարություններ են ունեցել նաև մեկ այլ զգայուն թեմայի՝ Տավուշի մարզի սահմանամերձ Կիրանց գյուղին վերաբերող տեղեկություններ ստանալու հարցում։ Հիշեցնենք, որ նաև այստեղով է անցել խնդրահարույց հայ-ադրբեջանական սահմանազատումը։ Օրինակ՝ Գլխավոր դատախազությունը հրաժարվել է «Ազատություն» ռադիոկայանին հայտնել, թե արդյոք Կիրանցում սեփականության վկայականների տրամադրման հիմք դարձած կադաստրային քարտեզների անճշտությունները պարզելու նպատակով կառավարությունից գրություն ստացե՞լ է, թե՞ ոչ։ Այս հարցը համարվել է գաղտնիք և մերժվել տեղեկության տրամադրումը այն դեպքում, երբ մեկ ամիս առաջ նույն հարցին պատասխանելիս գաղտնիքի մասին ոչինչ չի նշվել։

Կամ՝ «Կիրանցից որքան հողատարածք է գերակա շահ ճանաչվել, դրանից որքանն է համայնքային սեփականություն, որքանը մասնավոր, ինչ ակտով է տրվելու փոխհատուցում, քանի անձ է ստանալու փոխհատուցում» «Pastinfo.am» լրատվական կայքի հարցը կառավարությունը պետական գաղտնիքների շարքին է դասել։ Կադաստրի կոմիտեն էլ գաղտնի է համարել «Tert.am» կայքի հարցը, թե ի՞նչ որոշման հիման վրա է փոխվել Կիրանցի քարտեզը:

 *Այսպիսով՝ մեր դիտարկումները ցույց են տալիս, որ պետական կառույցները փորձում են թաքցնել այն տեղեկությունները, որոնց մասին բարձրաձայնելն իրենց համար կարող է խնդրահարույց լինել։ Եվ սա խորը կասկածների տեղիք է տալիս՝ անվստահություն առաջացնելով կառավարման մարմինների աշխատանքի հանդեպ։*

Հանրային հնչեղություն ունեցող դատական գործերի ընթացքին հետևելու և հասարակական վերահսկողությունը պատշաճ իրականացնելու առումով լրատվամիջոցների և իրավապաշտպան հասարակական կազմակերպությունների համար լուրջ մարտահրավեր էր նաև «Դատալեքս» տեղեկատվական հարթակի խափանումը։ Այս իրավիճակը ձգվեց երեք ամսից ավելի և լուրջ խնդիրներ առաջացրեց նաև ԽԱՊԿ-ի համար՝ իրականացնելու իր մոնիտորինգային աշխատանքները։ Ստեղծված պայմաններում սույն եռամսյակային զեկույցը պատրաստելու, անհրաժեշտ տեղեկություններ ստանալու և ամբողջացնելու նպատակով ԽԱՊԿ-ը բազմաթիվ նամակներ ու գրություններ է ուղարկել Բարձրագույն դատական խորհուրդ, Դատական դեպարտամենտ, այլ պետական մարմիններ, ինչպես նաև՝ մի շարք ԶԼՄ-ների խմբագրություններ, անհատ լրագրողներին և այլն։

 Դիտարկվող ժամանակահատվածում ԽԱՊԿ-ն ու գործընկեր լրագրողական կազմակերպություններն ընդամենը մեկ առիթ են ունեցել հանդես գալու հայտարարությամբ․ դա եղել է ժողովրդավարության և մամուլի ազատության միջազգային վարկանիշներում ստորին տեղերը զբաղեցնող Ադրբեջանի կողմից Շուշիում անցկացրած, այսպես կոչված, «Գլոբալ մեդիա ֆորում»-ը։ Հայտարարության հեղինակները փաստել են, որ նման «ֆորումները» ավտորիտար վարչակարգի համար դառը իրականությունը կոծկելու փորձեր են ու միջոց։ Բայց զավեշտալին այն է, երբ այդ միջոցառումներին այս կամ այն կարգավիճակով մասնակցում են որոշակի համբավ ու հեղինակություն ունեցող միջազգային կազմակերպությունների և լրատվամիջոցների ներկայացուցիչներ, որոնք, կարծես անտեսելով իրենց իսկ կառույցների կողմից տարիներ շարունակ Ադրբեջանին ուղղված սուր քննադատությունը, իրենց ներկայությամբ և հաճոյախոսությամբ նպաստում են, որ «ֆորումները» դառնան պաշտոնական Բաքվին «պարզերես անելու» ուղերձների հարթակ։ Հայաստանյան լրագրողական կազմակերպությունները կոչ են արել միջազգային կազմակերպություններին, համաշխարհային առաջատար լրատվամիջոցներին՝ գնահատել Շուշիում անցկացված «ֆորումի» բացասական ազդեցությունը ժողովրդավարական արժեքների վրա, վերանայել դրա նկատմամբ վերաբերմունքը և մասնակցության սկզբունքները, բացառել մասնագիտության հետ անհամատեղելի երեսպաշտությունը։

 Խոսքի ազատության պաշտպանության կոմիտեն շարունակում է հետամուտ լինել 2015 թվականի հունիսին տեղի ունեցած «Էլեկտրիկ Երևան»-ի իրադարձությունների առնչությամբ հարուցված քրեական գործին, որը 2021 թվականից միջազգային ատյաններում է։ Հիշեցնենք, որ 2019թ․ մարտի 4-ին Հատուկ քննչական ծառայությունը կասեցրեց «Էլեկտրիկ Երևան»-ի գործը՝ «որպես մեղադրյալ ներգրավման ենթակա անձանց հայտնի չլինելու» պատճառաբանությամբ։ ԽԱՊԿ-ի աջակցությամբ երեք տուժած լրագրողներ՝ Հակոբ Կարապետյանը, Գևորգ Ղազարյանը և Թեհմինե Ենոքյանն նույն թվականի ապրիլի 2-ին ՀՔԾ-ի որոշման դեմ բողոք ներկայացրին ՀՀ դատախազություն, որը ապրիլի 15-ին վերացրեց այդ որոշումը և հանձնարարեց վերսկսել նախաքննությունը։ 2020 թվականին գործը երկրորդ անգամ կասեցվեց, և այդ որոշումը տուժողները ԽԱՊԿ-ի աջակցությամբ կրկին բողոքարկեցին դատախազություն, իսկ մերժում ստանալուց հետո՝ Երևանի ընդհանուր իրավասության դատարան։ Վերջինս 2021թ. հունվարի 22-ին բավարարեց բողոքը, ինչի առիթով դատախազությունը դիմեց վերաքննիչ ատյան, որն էլ բավարարեց դատախազության բողոքը, և տուժող լրագրողները բողոք ներկայացրին Վճռաբեկ դատարան։ Այս ատյանը մերժեց նրանց բողոքը։ Եվ քանի որ երկրի ներսում տուժողներն այսպիսով սպառեցին իրենց իրավունքների պաշտպանության հնարավորությունները, նյութեր նախապատրաստվեցին միջազգային ատյաններ դիմելու համար։ Թեհմինե Ենոքյանը գերադասեց դիմել Եվրոպական դատարան, իսկ Հակոբ Կարապետյանն ու Գևորգ Ղազարյանը՝ ՄԱԿ-ի Մարդու իրավունքների կոմիտե։ Եվ ահա 2024 թվականի օգոստոսի 15-ին ՄԱԿ-ի այս կառույցից հարցում է ստացվել, թե արդյո՞ք ԽԱՊԿ-ը պնդում է, որ 2015 թվականի «Էլեկտրիկ Երևան»-ի իրադարձություններում տուժած լրագրողների իրավունքները պաշտպանվեն։ Բնականաբար, պատասխանը դրական էր, և սեպտեմբերի 4-ին միջազգային այդ ատյանը խնդրեց իրեն ուղարկել ամբողջական գործը՝ անգլերեն թարգմանված։ Այս գործողություններն ընթացքի մեջ են։

 Մեդիա ոլորտին առնչվող կարևոր իրադարձություններից էր Հանրային ռադիոյի գործադիր տնօրենի թափուր տեղի համալրման համար հայտարարված մրցույթի ամփոփումը։ Հուլիսի 29-ին հաղթող է ճանաչվել լրագրող Արմեն Քոլոյանը, որը կպաշտոնավարի 5 տարի։ Ավելի վաղ՝ հուլիսի 22-ին, Հանրային ռադիոյի (ներկայումս՝ նախկին) տնօրեն Գարեգին Խումարյանը ֆեյսբուքյան [գրառմամբ](https://www.facebook.com/story.php?story_fbid=7808783452565102&id=100003005747395&rdid=p6e30Wyc3H6sxV6e) հայտարարել էր, որ ունի հիմնավոր կասկած, թե արդյունքն արդեն որոշված է՝ հօգուտ Արմեն Քոլոյանի, ասել է թե՝ այս գործընթացում կա քաղաքական ենթատեքստ և հովանավորչություն։ Հաղթողի անունը հայտարարելուց հետո մրցույթի ութ [մասնակիցներից](https://media.am/hy/newsroom/2024/07/23/40119/) երկուսը՝ լրագրող Լուսինե Պետրոսյանը և Հանրային ռադիոյի նախկին տնօրեն Գարեգին Խումարյանը մտադրություն են հայտնել դատական ճանապարհով վիճարկել արդյունքները։ Դեռևս միակ հայցը օգոստոսի 16-ին Վարչական դատարան է ներկայացրել Լուսինե Պետրոսյանը։

***ԼՐԱԳՐՈՂՆԵՐԻ ՈՒ ԼՐԱՏՎԱՄԻՋՈՑՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐ***

 2024թ. երրորդ եռամսյակի ընթացքում լրագրողների և լրատվամիջոցների իրավունքների խախտումները ներկայացնում ենք ըստ ԽԱՊԿ-ի հետևյալ դասակարգման.

* ֆիզիկական բռնություններ լրագրողների նկատմամբ,
* ճնշումներ լրատվամիջոցների և դրանց աշխատակիցների նկատմամբ,
* տեղեկություններ ստանալու և տարածելու իրավունքի խախտումներ:

ԽԱՊԿ-ի այս դասակարգումը որոշ չափով պայմանական է: Մասնավորապես, երբեմն տեղեկություններ ստանալուն և տարածելուն խոչընդոտելն ուղեկցվում է լրագրողի նկատմամբ բռնությամբ: Նման փաստերը վերագրված են խախտման այն տեսակին, որին, զեկույցի հեղինակների կարծիքով, առավել մոտ են: Այսուհանդերձ, կիրառված դասակարգումը հնարավորություն է տալիս առավել ամփոփ և ակնառու ներկայացնել լրագրողների ու ԶԼՄ-ների իրավունքների խախտումների ընդհանուր պատկերը:
 Զեկույցի համապատասխան ենթաբաժիններում զետեղված են 2024թ. երրորդ եռամսյակում լրագրողների և լրատվամիջոցների իրավունքների խախտումների փաստերը, ինչպես նաև՝ նախորդ ժամանակահատվածներում տեղի ունեցած միջադեպերի հետ կապված զարգացումները։

***Ընդհանուր առմամբ, 2024թ. երրորդ եռամսյակի ընթացքում արձանագրվել է լրագրողների ու լրատվամիջոցների իրավունքների տարատեսակ խախտումների 52 դեպք։ Դրանցից 11-ը տարբեր ճնշումների, 41-ը՝ տեղեկություններ ստանալու և տարածելու իրավունքի խախտումների դեպքեր են, ֆիզիկական բռնության դեպք չի գրանցվել։***

Ստորև ներկայացնում ենք այդ տվյալները, ինչպես նաև՝ համեմատությունը նախորդ տարվա ցուցանիշների հետ։

**2024 թ. խախտումների քանակական տվյալներն ըստ եռամսյակների**

|  |  |  |  |  |
| --- | --- | --- | --- | --- |
| Խախտումների տեսակները | 1-ին եռամսյակ | 2-րդ եռամսյակ | 3-րդեռամսյակ | Ընդամենը |
| Ֆիզիկական բռնություններ լրագրողների նկատմամբ | **0** | **14** (23 տուժող) | **0** | **14** |
| Ճնշումներ ԶԼՄ-ների և դրանց աշխատակիցների նկատմամբ | **17** | **26** | **11** | **54** |
| Տեղեկություններ ստանալու և տարածելու իրավունքի խախտումներ | **41** | **19** | **41** | **101** |

**2023-2024 թթ. 2-րդ եռամսյակների խախտումների քանակական տվյալները**

|  |  |  |
| --- | --- | --- |
| Խախտումների տեսակները | 2023 թ. 3-րդ եռամսյակ | 2024 թ. 3-րդ եռամսյակ |
| Ֆիզիկական բռնություններ լրագրողների նկատմամբ | **3** | **0** |
| Ճնշումներ ԶԼՄ-ների և դրանց աշխատակիցների նկատմամբ | **13** | **11** |
| Տեղեկություններ ստանալու և տարածելու իրավունքի խախտումներ | **33** | **41** |

**2024 թ. ԶԼՄ-ների և լրագրողների դեմ ներկայացված դատական գործեր**

|  |  |  |  |  |
| --- | --- | --- | --- | --- |
| Դատական գործերի տեսակները | 1-ին եռամսյակ | 2-րդ եռամսյակ | 3-րդ եռամսյակ | Ընդամենը |
| Վիրավորանքի և զրպարտության հիմքով | 12 | 17 | 6 | 35 |
| Տնտեսական կամ այլ վեճեր | 0 | 0 | 0 | 0 |

 **2023-2024 թթ. 2-րդ եռամսյակներին ներկայացված դատական գործեր**

|  |  |  |
| --- | --- | --- |
| Դատական գործերի տեսակները | 2023թ. 3-րդ եռամսյակ | 2024 թ. 3-րդ եռամսյակ |
| Վիրավորանքի և զրպարտության հիմքով | **6** | **6** |
| Տնտեսական կամ այլ վեճեր | **0** | 0 |

Ինչպես և նախորդ զեկույցներում, Խոսքի ազատության պաշտպանության կոմիտեն նշում է, որ աղյուսակում բերված տվյալները կարող են սպառիչ չլինել և չեն հավակնում բացարձակ ճշգրտության: ԶԼՄ-ների ներկայացուցիչները երբեմն հարկ չեն համարում հրապարակայնացնել իրենց մասնագիտական գործունեությունը խոչընդոտելու փաստերը, անտեսում են իրենց ուղղված տարաբնույթ սպառնալիքները կամ նախընտրում են ինքնուրույն լուծել ծագած խնդիրներն ու հաղթահարել ապօրինի սահմանափակումները: Ուստի ԽԱՊԿ-ը համոզված է, որ խոչընդոտումների իրական քանակն ավելին է, քան արձանագրված է սույն զեկույցում։ Ստորև ներկայացնում ենք առավել նշանակալի փաստերը:

1. ***Ֆիզիկական բռնություններ լրագրողների նկատմամբ***

 *2024թ. երրորդ եռամսյակի ընթացքում ԶԼՄ-ների աշխատակիցների նկատմամբ ֆիզիկական բռնության դեպք չի գրանցվել։ Ստորև ներկայացնում ենք նախկինում տեղի ունեցած բռնությունների հետ կապված զարգացումները՝ ժամանակագրական կարգով։*

 **Օգոստոսի 16-ին** Երևանի ընդհանուր իրավասության դատարանում շարունակվել է *«Shantnews.am»* լրատվական կայքի թղթակից Արտակ Խուլյանի և *«Factor.am»* լրատվական կայքի օպերատոր Հովհաննես Սարգսյանի հանդեպ բռնություն գործադրելու փաստով դատական գործի քննությունը։
 Հիշեցնենք, որ քրեական գործն առնչվում է 2018թ. ապրիլյան հեղափոխության օրերին տեղի ունեցած բռնություններին, այդ թվում՝ ԶԼՄ-ների ներկայացուցիչների հանդեպ. այն 8 անձի նկատմամբ մեղադրական եզրակացությամբ ուղարկվել էր դատարան: Այդ իրադարձությունների որոշ դրվագներով քրեական հետապնդումը դադարեցվել է՝ քրեական պատասխանատվության ենթարկելու վաղեմության ժամկետն անցած լինելու հիմքով: (Մանրամասները՝ ԽԱՊԿ 2018-2024թթ. զեկույցներում, տե՛ս khosq.am կայքի «Զեկույցներ» բաժնում)։
 Գործով դատական նիստեր են կայացել նաև օգոստոսի 23-ին, 30-ին, սեպտեմբերի 13-ին։ Հաջորդ դատական նիստի օրը դեռ նշանակված չէ։

 **Սեպտեմբերի 8-ին** Երևանի ընդհանուր իրավասության դատարանում կայացել է *«Civic.am»* լրատվական կայքի թղթակից Դավիթ Լևոնյանի հանդեպ կիրառված բռնության գործով դատական նիստը։
 Հիշեցնենք, որ ս․ թ․ ապրիլի 30-ին ԱԺ պատգամավոր Լևոն Քոչարյանին ուղեկցող անձը՝ Արթուր Սուքոյան, որը ներկայանում է որպես նրա օգնական, Ազգային ժողովի շենքի տարածքում հարվածել է լրագրողի դեմքին՝ նրան մեղադրելով «սրբապղծության մեջ»[[1]](#footnote-1)։ Պատգամավորի օգնականը նկատի է ունեցել օրեր առաջ լրագրողի հայտնած տեսակետն իր յութուբյան ալիքում, ըստ որի՝ Տավուշի թեմի առաջնորդ Բագրատ Սրբազանը սպասարկում է ռուսական շահերը[[2]](#footnote-2)։ Սուքոյանին մեղադրանք է առաջադրվել ՀՀ քրեական օրենսգրքի 237-րդ հոդվածի 3-րդ մասով (*Բռնության գործադրմամբ լրագրողի մասնագիտական օրինական գործունեությունը խոչընդոտելը*): Հունիսի 13-ին քրեական վարույթը մեղադրական եզրակացությամբ ուղարկվել է դատարան, հունիսի 17-ին վարույթ է ընդունվել։
 Գործով հաջորդ դատական նիստը նշանակվել է հոկտեմբերի 8-ին։

***2․ Ճնշումներ լրատվամիջոցների և դրանց աշխատակիցների նկատմամբ***

*2024 թվականի երրորդ եռամսյակի ընթացքում գրանցվել է ԶԼՄ-ների և լրագրողների նկատմամբ տարատեսակ ճնշումների* ***11*** *դեպք։ Դրանք, ինչպես նաև նախորդ տարիներին արձանագրված փաստերի հետ կապված զարգացումներն ու հանգուցալուծումները ներկայացնում ենք զեկույցի այս ենթաբաժնում՝ ժամանակագրական կարգով։*

**Հուլիսի 3-ին** Երևանի ընդհանուր իրավասության դատարանում կայացել է ԱԺ նախագահ Ալեն Սիմոնյանն ընդդեմ «Հայելի» ակումբի նախագահ, լրագրող Անժելա Թովմասյանի գործով դատական նիստը՝ վիրավորանքի համար ներողություն խնդրելու և փոխհատուցում վճարելու պահանջներով։ 2023թ․ հոկտեմբերի 26-ին ներկայացված հայցի առիթը նույն թվականի սեպտեմբերի 21-ին «Tert.am» կայքում «Մեր երեխաներին վերջապես պետք է ազատ, անկախ և խաղաղ Հայաստան ժառանգենք. Ալեն Սիմոնյան» վերնագրով հրապարակված՝ ԱԺ նախագահի ուղերձի ներքո Անժելա Թովմասյանի հայհոյախոսությունն է[[3]](#footnote-3)։ Հայցվորը պահանջում է 3 միլիոն դրամ փոխհատուցում։
 Գործով դատական նիստեր են կայացել նաև սեպտեմբերի 3-ին և 23-ին, հաջորդ նիստի օրը նշանակված է հոկտեմբերի 15-ին։

**Հուլիսի 3-ին** Երևանի ընդհանուր իրավասության դատարանում կայացել է Ալավերդու ավագանու անդամ Սիմոն Զախարովն ընդդեմ «Էյ Բի Սի Մեդիա» ՍՊԸ-ի (համանուն լրատվական կայքի հիմնադիր) գործով դատական նիստը՝ զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով։

Ս․ թ․ հունվարի 9-ին ներկայացված հայցի առիթը «ABCmedia.am» կայքում 2023թ. դեկտեմբերի 13-ին հրապարակված՝ «Սիմոն Զախարով. Ալավերդու «գորշ կարդինալը» ռեպորտաժն է, ըստ որի՝ Զախարովը վերահսկողության տակ է վերցրել ավագանու գործունեությունը, որ կրթությամբ խառատ է և մեկ տարի վերապատրաստվելուց հետո վիրահատություններ է իրականացրել «Ալավերդի» ԲԿ-ում, իսկ 2014 թվականին կարողացել է քաղաքում՝ գետի ափին, ավագանու որոշմամբ ընդամենը 13 հազար դրամով հողակտոր ձեռք բերել[[4]](#footnote-4)։
 Հաջորդ դատական նիստը նշանակվել է հոկտեմբերի 15-ին։

**Հուլիսի 3-ին** Արմավիրի մարզի ընդհանուր իրավասության դատարանում (Էջմիածինի նստավայր) կայացել է Արմավիրի տարածաշրջանային պետական քոլեջի տնօրեն Անգին Արշակյանն ընդդեմ մանկավարժներ Սուսաննա Մարգարյանի և Կարինե Հարությունյանի (մարտի 18-ին որպես 3-րդ կողմ է ներգրավվել Արմավիրի «ԱԼՏ» հեռուստաընկերությունը) գործով հերթական դատական նիստը։
 Հայցը ներկայացվել է 2022թ․ սեպտեմբերի 12-ին՝ պատվին, արժանապատվությանը, գործարար համբավին և անձնական ու ընտանեկան կյանքի անձեռնմխելիության իրավունքին պատճառված վնասի փոխհատուցման պահանջով, իսկ առիթը 2022թ․ սեպտեմբերի 2-ին «ԱԼՏ» հեռուստաընկերության պատրաստած՝ «Արմավիրի տարածաշրջանային պետական քոլեջի կոլեկտիվը պահանջում է տնօրենի հրաժարականը» ռեպորտաժն է, որը ցուցադրվել է «Արմենիա» հեռուստաընկերության «Ժամը» լրատվական ծրագրի եթերում և տեղադրվել «ԱԼՏ» հեռուստաընկերության [«Alttv.am](http://www.alttv.am)» կայքում[[5]](#footnote-5)։
 Գործով դատական նիստ է տեղի ունեցել նաև սեպտեմբերի 16-ին, որի ժամանակ քննարկվել է պատասխանողի ներկայացրած՝ հայցային վաղեմություն կիրառելու մասին միջնորդությունը։ Դատական ակտի հրապարակման օր է նշանակվել հոկտեմբերի 3-ը։

**Հուլիսի 4-ին** Երևանի ընդհանուր իրավասության դատարանում կայացել է «Օլիմպ Քնսթրաքշն» ՍՊԸ-ն ընդդեմ «Հետք» ՍՊԸ-ի («Hetq.am» կայքի հիմնադիր) գործով հերթական դատական նիստը՝ զրպարտություն համարվող տեղեկությունները հերքելու և փոխհատուցում վճարելու պահանջներով։
 Հիշեցնենք, որ հայցը ներկայացվել է 2020թ․ հունիսի 29-ին, իսկ առիթը «Hetq.am» կայքում հրապարակված՝ «Նորակառույցի կառուցապատողը հրաժարվում է պոմպակայանը հանձնել Ջրային կոմիտեին․ բնակիչները բողոքում են» հոդվածն է[[6]](#footnote-6)։ Թեև հրապարակման հեղինակը մեկնաբանություն է վերցրել նաև կառուցապատող ընկերության ներկայացուցչից, սակայն հայցվորը համաձայն չէ բնակիչների բողոքի հետ։

Հուլիսի 19-ին կայացված վճռովհայցը մերժվել է, հայցվորը պարտավորեցվել է վճարել 100 հազար դրամ՝ որպես լրատվամիջոցի փաստաբանի վարձատրության գումար։

 **Հուլիսի 4-ին** Երևանի ընդհանուր իրավասության դատարանը վճռել է մերժել ԱԺ նախագահ Ալեն Սիմոնյանի հայցն ընդդեմ «Մեդիահաբ» ՍՊԸ-ի («Mediahub.am» կայքի հիմնադիր)՝ զրպարտություն հանդիսացող տվյալները հերքելու և 1 միլիոն դրամ փոխհատուցում վճարելու պահանջներով։
 2023թ․ ապրիլի 19-ին ներկայացված հայցի առիթը ապրիլի 13-ին վերոհիշյալ կայքում հրապարակված՝ *«*Կառավարությունն առանց մրցույթի շուրջ 79 մլն դրամի համաձայնագիր է կնքել Ալեն Սիմոնյանի եղբոր ընկերության հետ» հոդվածն է, որտեղ նշվում է, որ պաշտոնյայի եղբոր ընկերության հետ կնքված համաձայնագրից չի երևում, թե ինչու է Կառավարությունն առանց մրցույթ հայտարարելու պետական բյուջեից այդքան գումար տվել ճանապարհաշինության համար[[7]](#footnote-7)։
 Դատարանի վճռով հայցվորը պարտավորեցվել է փոխհատուցել լրատվամիջոցի փաստաբանի գումարը՝ 150 հազար դրամի չափով։

 **Հուլիսի 4-ին** Երևանի ընդհանուր իրավասության դատարանը վարույթ է ընդունել քաղաքացի Էդգար Մանուկյանի՝ հունիսի 24-ին ներկայացրած հայցն ընդդեմ «168 ժամ» ՍՊԸ-ի՝ հերքում հրապարակելու պահանջով։ Հայցի առիթը ՍՊԸ-ին պատկանող «168.am» կայքում և յութուբյան ալիքում մայիսի 25-ին հրապարակված հարցազրույցն է կանադահայ Արիս Պապիկյանի հետ՝ «Թուրքերը 600 տարի չկարողացան թաղել հայ ժողովրդին, այսօր Հայաստանի իշխանություններն իրենց ձեռքով են ուզում դա անել. կանադահայ Արիս Պապիկյան» վերնագրով[[8]](#footnote-8)։ Հարցազրույցում մասնավորապես նշվում է, որ «Կանադայում որոշ գործեր Փաշինյանի ընտանիքի համար կազմակերպում է նրանց ընտանեկան թերթի նախկին աշխատակիցը՝ Էդգար Մանուկյան անունով, որը Կանադայի հայ համայնքում նաև ճանաչված է՝ որպես պառակտող անձ»:
 Եռամսյակի ընթացքում գործով այլ զարգացումներ չեն եղել։

**Հուլիսի 8-ին** «Իրազեկ քաղաքացիների միավորում» ՀԿ-ն վերաքննիչ ատյանում բողոքարկել է Երևանի ընդհանուր իրավասության դատարանի կայացրած վճիռը, որով բավարարվել էր իր դեմ «Քաղաքացիական պայմանագիր» կուսակցության հայցը՝ զրպարտություն համարվող տվյալները հերքելու և փոխհատուցում վճարելու պահանջներով։
 2023թ․ օգոստոսի 17-ին ներկայացված հայցի առիթը հուլիսի 21-ին ՀԿ-ին պատկանող «Fip.am» կայքում հրապարակված հետաքննական նյութն է՝ «ՔՊ-ն այլ համայնքների վարչական ռեսուրսն օգտագործելով ձայն է հավաքում Ավինյանի համար» վերնագրով[[9]](#footnote-9)։ Օգոստոսի 25-ին դատարանը բավարարել էր հայցի ապահովում կիրառելու միջնորդությունը, և պատասխանողին պատկանող գույքի վրա հայցագնի` 1 մլն դրամի չափով, արգելանք էր դրել։ Լրագրողական կազմակերպությունների ահազանգից[[10]](#footnote-10) հետո դատարանը հայցի ապահովումը վերացնելու որոշում էր կայացրել։ Ս․ թ․ հունիսի 7-ի իր վճռով դատարանը պարտավորեցրել էր պատասխանողին հրապարակել հերքում, վճարել 20 հազար դրամ պետական տուրք, 150 հազար դրամ՝ որպես փաստաբանի խելամիտ վարձատրության գումար։ Իսկ կուսակցությանը պարտավորեցրել էր պատասխանողին վճարել 50 000 դրամ՝ որպես փաստաբանի խելամիտ վարձատրության գումար։

 **Հուլիսի 8-ին** Վերաքննիչ քաղաքացիական դատարանը մերժել էՍահմանադրական դատարանի նախկին անդամ Ալվինա Գյուլումյանն ընդդեմ «Հայկական ժամանակ» օրաթերթի հիմնադիր «Դարեսկիզբ» ՍՊԸ-ի գործով հայցվորի բողոքը՝ հայցն առանց քննության թողնելու մասին որոշման դեմ։Հիշեցնենք, որ զրպարտությունը հերքելու և փոխհատուցում վճարելու պահանջներով 2018թ․ օգոստոսի 22-ին ներկայացված հայցի առիթը թերթում հրապարակված հոդվածն է առ այն, որ երբ Գյուլումյանը ՄԻԵԴ-ում որպես դատավոր ներկայացնում էր Հայաստանը, ջանք չի խնայել, որպեսզի 2008 թվականի մարտի 1-ին Երևանում տեղի ունեցած հայտնի իրադարձությունների առնչությամբ դատարան ներկայացրած գործերից մեկի քննությունը հետաձգվի: 2019թ․ դեկտեմբերի 6-ին Ալվինա Գյուլումյանի հայցն առաջին ատյանի դատարանում մերժվել էր` հայցային վաղեմություն կիրառելու հիմքով, իսկ դեկտեմբերի 30-ին հայցվորը վերաքննիչ բողոք էր ներկայացրել, որը բավարարվել էր, և գործն ուղարկվել նույն դատարան՝ նոր քննության:
 2023թ․ դեկտեմբերի 5-ին դատարանը որոշել էր հայցը թողնել առանց քննության, քանի որ ծանուցված հայցվորը չի մասնակցել երկու հաջորդական դատական նիստերին: Դեկտեմբերի 27-ին հայցվորն այս որոշման դեմ բողոքով դիմել էր Վերաքննիչ դատարան։
 Դատական ակտը մտել է օրինական ուժի մեջ։

**Հուլիսի 9-ին** Լոռու մարզի ընդհանուր իրավասության դատարանը (Վանաձորի նստավայր) վճռել է մերժել ուսուցչուհի Սուսաննա Սարգսյանի հայցն ընդդեմ «Hraparak.am» կայքի թղթակից Շուշաննա Գրիգորյանի (երրորդ կողմ` «Հրապարակ» օրաթերթ)՝ ներողություն խնդրելու և զրպարտություն համարվող տվյալները հրապարակայնորեն հերքելու պահանջներով։

Հիշեցնենք, որ առաջին ատյանի դատարանում գործը քննվում է կրկնակի: 2014թ․ հունիսի 6-ին ներկայացված հայցի առիթ են դարձել 2013թ. հոկտեմբերի 4-ին և դեկտեմբերի 5-ին վերոհիշյալ կայքում հրապարակված «Աշխատանքից ազատվել է Վանաձորի թիվ 8 դպրոցի տնօրենը[[11]](#footnote-11)» և «Վանաձորցի ուսուցչուհին հարկադիր պարապուրդի դիմաց 12 միլիոն դրամ է ստացել[[12]](#footnote-12)» հոդվածները (մանրամասները՝ ԽԱՊԿ 2016-2024 թթ․ զեկույցներում, տե´ս www.khosq.am, «Զեկույցներ» բաժնում)։
 Դատարանը նաև հայցվորին պատրավորեցրել է վճարել 11500 դրամ պետական տուրքի և 150 000 դրամ՝ պատասխանողի փաստաբանի վարձատրության համար։

 **Հուլիսի 9-ին** Երևանի ընդհանուր իրավասության դատարանում վարույթ է ընդունվել «ԿՈԿ Սիստեմ» ՍՊԸ-ի՝ հունիսի 27-ին ներկայացված հայցն ընդդեմ գործարար Սամվել Մատինյանի և «Տավուշ Մեդիա» ՍՊԸ-ի՝ զրպարտություն համարվող տեղեկությունները հերքելու և փոխհատուցում վճարելու պահանջներով։ Հայցի առիթը «Տավուշ Մեդիա» ՍՊԸ-ին պատկանող «Տավուշ Թի Վի»-ի եթերում մայիսի 28-ին Սամվել Մատինյանի հայտնած տեղեկություններն են «ԿՈԿ Սիստեմ» ՍՊԸ-ի մասին․ մասնավորապես, որ վերջինիս կառուցած ՀԷԿ-ի պատճառով կամրջի փլուզում է եղել, որ ջրուղիներից մեկը փակել են ՀԷԿ-ի տնօրենները, որպեսզի կարողանան շինարարական աշխատանքներ կատարել, ինչի պատճառով էլ քանդվել է սյունը։
 Հայցվորը պահանջում է պարտավորեցնել «Տավուշ Մեդիա» ՍՊԸ-ին հրապարակել Սամվել Մատինյանի հերքումը, Սամվել Մատինյանից հօգուտ «ԿՈԿ Սիստեմ» ՍՊԸ-ի բռնագանձել զրպարտության համար փոխհատուցում 1 միլիոն դրամի չափով, նույնքան էլ՝ որպես փաստաբանի խելամիտ վարձատրության գումար, բացի այդ՝ դատական ծախսերը՝ 70 հազար դրամի չափով։

 Դատական նիստի օր է նշանակվել հոկտեմբերի 30-ը։

 **Հուլիսի 9-ին** Երևանի ընդհանուր իրավասության դատարանում կայացել է իշխող «Քաղաքացիական պայմանագիր» կուսակցությունն ընդդեմ «Հայելի ակումբ» ՀԿ-ի («Hayeli.am» կայքի հիմնադիր) գործով նախնական դատական նիստը՝ զրպարտություն համարվող տվյալները հերքելու և փոխհատուցում վճարելու պահանջներով։
 Հիշեցնենք, որ 2023թ․ ապրիլի 25-ին կուսակցությունը նույն պահանջներով **4** հայց է ներկայացրել ընդդեմ «168 ժամ», «24 Նյուզ», «Նյուզ ԷյԷմ» ՍՊԸ-ների և «Հայելի ակումբ» ՀԿ-ի, իսկ առիթը «168․am», «24news.am», «News.am» և «Hayeli.am» կայքերում հրապարակված լուրն է, որով լրատվամիջոցները Սիսիան և Անի համայնքների ընտրությունների օրը՝ մարտի 26-ին (ըստ օրենքի՝ դա լռության օր է), հակաքարոզչություն են իրականացրել ՔՊ-ի դեմ՝ արտատպելով «Քաղաքացու որոշում» կուսակցության նախընտրական շտաբի տարածած հայտարարությունը` «ՔՊ-ն կաշառք է բաժանում» վերնագրով: Ի դեպ, հրապարակումն ավելի ուշ կայքերից հեռացվել է։ Ընդդեմ «Hayeli.am» կայքի հիմնադրի հայցով նաև բավարարվել էր հայցի ապահովում կիրառելու միջնորդությունը։ Դատական հաջորդ նիստը նշանակվել է նոյեմբերի 5-ին։

 Ընդդեմ «168․am»-ի գործով օգոստոսի 12-ին տեղի է ունեցել վերաբաշխում, 22-ին հայցն ընդունվել է վարույթ, դատական նիստ է նշանակվել հոկտեմբերի 3-ին։

 «News.am»-ի դեմ գործով օգոստոսի 12-ին **կայացվել է վճիռ**՝ հօգուտ լրատվամիջոցի․ «Քաղաքացիական պայմանագիր» կուսակցության հայցը մերժվել է։ Հայցվորը պարտավորեցվել է վճարել 150 հազար դրամ՝ որպես փաստաբանի խելամիտ վարձատրության գումար: Սեպտեմբերի 30-ին հայցվորը բողոքարկել է վճիռը վերադաս ատյանում։
 «24news»-ի հիմնադրի դեմ հայցով **վճիռ է** կայացվել սեպտեմբերի 25-ին։ Այս դեպքում հայցը բավարարվել է․ լրատվամիջոցը պարտավորեցվել է հրապարակել հերքում և վճարել 200 հազար դրամ՝ որպես զրպարտության դիմաց փոխհատուցում, նույնքան էլ՝ փաստաբանի վարձատրության համար։

**Հուլիսի 9-ին** Երևանի ընդհանուր իրավասության դատարանում շարունակվել է Երևանի կենդանաբանական այգու նախկին տնօրեն Ռուբեն Խաչատրյանն ընդդեմ լրագրող Նարինե Կիրակոսյանի գործով դատական նիստը՝ զրպարտություն համարվող տեղեկատվությունը հերքելու և վնասը փոխհատուցելու պահանջներով։
 Հայցը ներկայացվել է նախ 2019թ․ սեպտեմբերի 24-ին, ապա՝ հայցվորի պահանջով հետ է վերադարձվել ու կրկին ներկայացվել նոյեմբերի 13-ին։ Հայցի առիթը եղել է լրագրողի՝ օգոստոսի 25-ի ֆեյսբուքյան գրառումը, որտեղ նա հայտնել է, թե Ռուբեն Խաչատրյանը, իրեն ինքնահռչակելով միանձնյա ղեկավար, կենդանական աշխարհին ահռելի վնաս է տվել։ (Մանրամասները՝ ԽԱՊԿ 2019-24թթ. զեկույցներում, տե՛ս khosq.am կայքի «Զեկույցներ» բաժնում)։
 Հաջորդ դատական նիստը նշանակվել է հոկտեմբերի 15-ին։

**Հուլիսի 9-ին** Երևանի ընդհանուր իրավասության դատարանը վարույթ է ընդունել «Ազատ քաղաքացի» ՀԿ ղեկավար Հովսեփ Խուրշուդյանի հայցն ընդդեմ «Ասեկոսե» ՍՊԸ-ի՝ զրպարտություն համարվող տվյալները հերքելու, պատվին և արժանապատվությանը պատճառված վնասը (1 միլիոն դրամի չափով) փոխհատուցելու պահանջներով։

Ս․ թ․ հունիսի 3-ին ներկայացված հայցի առիթը ՍՊԸ-ին պատկանող «Asekose․am» կայքում և նույնանուն յութուբյան ալիքում մայիսի 1-ին տարածված տեսանյութն է՝ «Կամ սուտ լուր ես տարածում, կամ՝ շպիոն ես․ Հայկ Մանասյանը՝ Հովսեփ Խուրշուդյանին» վերնագրով[[13]](#footnote-13)։ Ըստ այդմ՝ բժիշկ և հանրային գործիչ Հայկ Մանասյանը քննադատության է ենթարկել Խուրշուդյանի տարածած այն լուրը, ըստ որի՝ վերջին 5 օրերին Տավուշի մարզի տարադրամի փոխանակման կետերում ռուսական ռուբլու փոխանակման մեծ ծավալներ են գրանցվել։ Ըստ Մանասյանի՝ նման տեղեկություն չէր կարող հասանելի լինել Խուրշուդյանին․ վերջինս, ըստ ամենայնի, ցանկություն ունի պարզապես լուր տարածելու, որ «Կրեմլը փող է բաժանում տեղի խամաճիկներին»։
 Նախնական դատական նիստ է նշանակվել հոկտեմբերի 7-ին։

 **Հուլիսի 11-ին** ՀՀ զինդատախազի տեղակալ Վահագն Մուրադյանը հայցադիմում է ներկայացրել Երևանի ընդհանուր իրավասության դատարան ընդդեմ «Հրապարակ օրաթերթ» ՍՊԸ-ի՝ զրպարտություն համարվող տվյալները հերքելու պահանջով։ Հայցի առիթը հունիսի 18-ին հրապարակված «Մեղադրում է զինդատախազի տեղակալին» հոդվածն է ՍՊԸ-ին պատկանող «Hraparak.am» կայքում[[14]](#footnote-14)։ Ըստ այդմ՝ գործարար Վարշամ Ղարիբյանը Մուրադյանից 19 միլիոն
դրամի պարտք ու պահանջ ունի․ վեճը սկիզբ է առել 2005-ին և անվերջ ձգձգվում է՝ մի դատարանից անցնելով մյուսը։

Հայցադիմումը վարույթ է ընդունվել հուլիսի 25-ին։ Դատական նիստ է նշանակվել հոկտեմբերի 14-ին։

 **Հուլիսի 12-ին** ԱԺ նախագահ Ալեն Սիմոնյանը ֆեյսբուքյան իր էջում քննադատության է ենթարկել «Ժողովուրդ» օրաթերթին՝ մեղադրելով պատվեր կատարելու մեջ։ Պաշտոնյան մասնավորապես նշել է, որ իր եղբոր մասին լրատվամիջոցը սուտ, իրականությանը չհամապատասխանող տեղեկություններ է հրապարակել[[15]](#footnote-15)։ Սիմոնյանն իր խոսքը համեմել է կոպիտ և վիրավորական արտահայտություններով և սպառնացել դիմել դատարան։

 **Հուլիսի 12-ին** Երևանի ընդհանուր իրավասության դատարանում կայացել է փաստաբան Տիգրան Եգորյանն ընդդեմ Գագիկ Եղիազարյանի և «Հրապարակ օրաթերթ» ՍՊԸ-ի գործով նախնական դատական նիստը՝ պատվին և արժանապատվությանը պատճառված վնասի հատուցման պահանջով։
 Ս․ թ․ մայիսի 15-ին ներկայացված հայցի առիթը ապրիլի 12-ին ՍՊԸ-ին պատկանող «Hraparak.am» լրատվական կայքում զետեղված լուրն է՝ «Սասնա ծռեր»-ից Գագիկ Եղիազարյանը Եգորյանին մեղադրում է իրեն փոխհատուցած 2500 եվրոն հափշտակելու մեջ» վերնագրով[[16]](#footnote-16)։ Այստեղ մասնավորապես նշվում է, որ անազատության մեջ գտնվող Գագիկ Եղիազարյանը տարիներ շարունակ իր շահերի պաշտպանությամբ զբաղված փաստաբան Տիգրան Եգորյանին մեղադրում է իրեն որպես փոխհատուցում հատկացված 2500 եվրո գումարը հափշտակելու, իր վստահությունը չարաշահելու և պարտականությունները չկատարելու մեջ։
 Գործով նիստ է կայացել նաև սեպտեմբերի 11-ին, որի ժամանակ կողմերի միջև բաշխվել են ապացուցման պարտականությունները։ Դատական հաջորդ նիստը նշանակվել է 2025թ․ հունվարի 21-ին։

 **Հուլիսի 15-ին** Երևանի ընդհանուր իրավասության դատարանը մասնակի բավարարել է ԱԺ նախագահ Ալեն Սիմոնյանի հայցն ընդդեմ «Ankakh.com» լրատվական կայքի հիմնադիր «Վ․Ի․Վ․ այսօր և վաղը» ՍՊԸ-ի՝ պատվին և արժանապատվությանը պատճառված վնասի փոխհատուցման պահանջով։

 2022թ․ դեկտեմբերի 22-ին ներկայացված հայցադիմումի առիթը դեկտեմբերի 9-ին վերոհիշյալ կայքում հրապարակված՝ «Ալեն Սիմոնյանն ու Վահագն Խաչատուրյանը գնումներ են կատարում պետական միջոցներո՞վ» հոդվածն է[[17]](#footnote-17)։ Դրանում մասնավորապես նշվել է, որ ՀՀ նախագահն ու ԱԺ նախագահը իրենց հագուստի ձեռքբերումը ձևակերպում են որպես պետական գնում՝ ներկայացուցչական ծախսեր, սակայն իրենց անձնական զգեստապահարանն են համալրում։
 Դատարանը լրատվամիջոցին պարտավորեցրել է հրապարակել հերքում,

հօգուտ Ալեն Սիմոնյանի վճարել 20 հազար դրամ պետտուրք և 200 հազար դրամ՝ որպես փաստաբանի խելամիտ վարձատրության գումար:

 Սեպտեմբերի 13-ին պատասխանողը բողոքարկել է վճիռը։

 **Հուլիսի 15-ին** Երևանի ընդհանուր իրավասության դատարանում կայացել է «Երևանի պետական համալսարան» հիմնադրամն ընդդեմ «Hraparak.am» կայքի հիմնադիր «Հրապարակ օրաթերթ» ՍՊԸ-ի գործով հերթական դատական նիստը՝ զրպարտություն համարվող տվյալները հրապարակայնորեն հերքելուն պարտավորեցնելու, զրպարտության համար փոխհատուցման գումար (1 միլիոն դրամ) բռնագանձելու պահանջներով։2023թ․ հունվարի 30-ին ներկայացված հայցի առիթը 2022թ․ դեկտեմբերի 30-ին կայքի հրապարակած՝ «ԵՊՀ-ում ֆինանսական դեֆիցիտ է առաջացել» հոդվածն է[[18]](#footnote-18)։ ԵՊՀ-ն հերքում է պահանջել, ինչը որոշակի մեկնաբանություններով հրապարակվել է, սակայն դա չի բավարարել հայցվորին, և վերջինս դիմել է դատարան։

Հաջորդ դատական նիստը նշանակվել է հոկտեմբերի 4-ին։

 **Հուլիսի 16-ին** Երևանի ընդհանուր իրավասության դատարանում կայացել է
գործարար Պետրոս Թովմասյանն ընդդեմ «Քաղաքացիական պայմանագիր» կուսակցության «Civic.am» կայքի գործով դատաքննությունը՝ զրպարտություն հանդիսացող տեղեկությունները հրապարակային հերքելուն պարտավորեցնելու և փոխհատուցում վճարելու պահանջներով։ Հայցը ներկայացվել է 2021թ․ հոկտեմբերի 4-ին, առիթը սեպտեմբերի 1-ին կայքում հրապարակված հոդվածն է «Թագուհի Թովմասյանի «սուպերմեն» եղբայրը «մենակով» գարեջրի գործարան է աշխատեցնում և ամսական 1000 լիտր գարեջուր արտադրում. ՊԵԿ-ը չի քննում հարկեր թաքցնելու վարկածը» վերնագրով[[19]](#footnote-19)։ Ըստ կայքի՝ գործարարը պետությունից հարկեր է թաքցնում, սակայն ՊԵԿ-ը չի քննում դա։
 Հաջորդ դատական նիստը նշանակվել է դեկտեմբերի 19-ին։

 **Հուլիսի 16-ին** Երևանի ընդհանուր իրավասության դատարանը որոշել է առանց քննության թողնել փաստաբան Տիգրան Եգորյանի հայցն ընդդեմ «Ժողովուրդ թերթի խմբագրություն» ՍՊԸ-ի և «Հայաստանի ժուռնալիստների միություն» ՀԿ-ի՝ պատվին և արժանապատվությանը պատճառված վնասի հատուցման պահանջով։

2022թ․ նոյեմբերի 2-ին ներկայացված հայցի առիթը ՀԺՄ հոկտեմբերի 3-ի հայտարարությունն է ի պաշտպանություն «Ժողովուրդ» օրաթերթի՝ այն դեպքից հետո, երբ նախկին պաշտոնյա Սամվել Խարազյանը, Տիգրան Եգորյանի պաշտպանությամբ, երկրորդ դատական հայցն էր ներկայացրել ընդդեմ լրատվամիջոցի[[20]](#footnote-20)։ Հայտարարությամբ, մասնավորապես, ասվում էր, որ խմբագրությունը ողջամիտ կասկած ունի, որ հայցվոր կողմի և հատկապես փաստաբան Եգորյանի նպատակը թերթին վնաս հասցնելն է:

 Հայցն առանց քննության թողնելու մասին որոշումը կայացվել է այն հիմքով, որ ծանուցված հայցվորը չի մասնակցել 2 հաջորդական նիստերի, բացի այդ, հստակ չի ձևակերպել պահանջները յուրաքանչյուր պատասխանողից։ Օգոստոսի 12-ին հայցվորը բողոքարկել է այս որոշումը վերադաս ատյանում։

 **Հուլիսի 17-ին** Վճռաբեկ դատարանը մերժել է վարույթ ընդունել «Հայաստանի պետական հետաքրքրությունների ֆոնդ» ՓԲԸ-ն ընդդեմ «168 ժամ» ՍՊԸ-ի գործով պատասխանողի բերած բողոքը վերաքննիչ ատյանի որոշման դեմ, որով հայցվորի բողոքը բավարարվել էր, ընդհանուր իրավասության դատարանի վճիռը բեկանվել և գործը կրկին ուղարկվել էր նույն դատարան՝ նոր քննության:

 Հիշեցնենք՝ հայցը ներկայացվել է 2021թ․ մայիսի 13-ին՝ գործարար համբավն արատավորող տեղեկությունները հերքելու և դրամական փոխհատուցում վճարելու պահանջներով։ Հայցի առիթն ապրիլի 12-ին «168․am» կայքում հրապարակված «Ներդրումներին սպասելիս» հոդվածն է, որտեղ մասնավորապես նշվում է, որ խոստացված ներդրումները ֆոնդը չի կատարում[[21]](#footnote-21)։ Ի դեպ, հայցը քննվում էր կրկնակի (մանրամասները՝ ԽԱՊԿ 2021-2024թթ. զեկույցներում, տե՛ս www.khosq.am կայքի «Զեկույցներ» բաժնում)։ 2023թ․ նոյեմբերի 10-ի վճռով հայցը մերժվել էր հայցային վաղեմության ժամկետը լրանալու հիմքով, և հայցվորը պարտավորեցվել էր վճարել 200 հազար դրամ՝ որպես փաստաբանի խելամիտ վարձատրության գումար։ Սեպտեմբերի 3-ին գործը ստացվել է բեկանումից հետո՝ նոր քննության համար։

 **Հուլիսի 17-ին** մի քանի անգամ վերադարձվելուց հետո Երևանի ընդհանուր իրավասության դատարանում վարույթ է ընդունվել ապրիլի 19-ին «Պալլադա Ծաղկաձոր» ՍՊԸ-ից ներկայացված հայցն ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն հանդիսացող տվյալները հերքելու և պատվին, արժանապատվությանը կամ գործարար համբավին պատճառված վնասի համար 12 միլիոն դրամ փոխհատուցում վճարելու պահանջներով։ Հայցի առիթը ՍՊԸ-ին պատկանող «Аrmlur.am» լրատվական կայքում և համանուն սոցցանցային էջերում մարտի 5-ին հրապարակված՝ «Ա. Սիմոնյանի քավորին իշխանությունն օգնում է, բնությունը՝ խանգարում» հոդվածն է[[22]](#footnote-22), որտեղ մասնավորապես ասվում է․ «Պալլադա Ծաղկաձոր» բազմաֆունկցիոնալ բնակելի համալիրը լուրջ շինարարական խնդիրների առաջ է կանգնած։ «Ժողովուրդ» օրաթերթին տեղեկություններ են հասել, որ դեռ նախորդ տարի՝ շինության հիմքը փորելիս, պարզվել է, որ շենքի նախատեսած հիմքում՝ մակերեսից 20 և ավելի մետր խորության վրա գետ է հայտնաբերվել, որն էլ խաթարել է շինարարության ընթացքը: Բացի այդ՝ կան նաև սողանքներ»:
 Դատական նիստի օր դեռևս նշանակված չէ։

**Հուլիսի 17-ին** «Հայաստանի պետական հետաքրքրությունների ֆոնդ» ՓԲԸ-ն և ընկերության տնօրենների խորհրդի նախագահ Տիգրան Ավինյանն ընդդեմ «Փաստինֆո» ՍՊԸ-ի («Pastinfo.am» լրատվական կայքի հիմնադիր) գործով պատասխանողը բողոքարկել է Երևանի ընդհանուր իրավասության դատարանի կայացրած վճիռը, որով հայցը բավարարվել էր։
 Հիշեցնենք՝ պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և հայցվորներից յուրաքանչյուրին 6 միլիոն դրամ որպես նյութական փոխհատուցում վճարելու պահանջներով 2023թ․ մարտի 16-ին ներկայացված հայցի առիթը «Pastinfo.am» լրատվական կայքում փետրվարի 20-ին հրապարակված՝ «Փաստինֆո»-ի տեղեկությունը հաստատվեց. Ավինյանի պաշտոնավարումը քաղաքապետի տեղակալի պաշտոնում ապօրինի է. նա ղեկավարում է առևտրային կազմակերպություն, ինչի իրավունքը չունի» հոդվածն է, որտեղ անհամատեղելի են համարվում Տիգրան Ավինյանի երկու պաշտոնները՝ ֆոնդի տնօրենների խորհրդի նախագահ և փոխքաղաքապետ[[23]](#footnote-23)։

Հայցվորները նաև պահանջել էին բռնագանձել 400 հազար դրամ պետական տուրքի գումար, ինչպես նաև 800 հազար դրամ՝ փաստաբանի վարձատրության համար։ Ընդհանուր իրավասության դատարանի վճռով լրատվամիջոցը պարտավորեցվել էր հերքում հրապարակել, վճարել հայցվորներին 200 հազարական դրամ՝ որպես զրպարտության դիմաց նյութական փոխհատուցում և 26 հազար դրամ՝ պետական տուրք, իսկ փաստաբանի վարձատրության գումարի բռնագանձումը մերժվել էր։

**Հուլիսի 17-ին** Վերաքննիչ քաղաքացիական դատարանը բավարարել է քաղաքացի Էրիկ Եղինյանն ընդդեմ «Արարատ» հեռուստաընկերության և Աննա Սիրունյանի գործով հայցվորի բողոքը՝ հայցը վերադարձնելու մասին Լոռու մարզի ընդհանուր իրավասության դատարանի (Ստեփանավանի նստավայր) որոշման դեմ և վերացրել այն։

Հիշեցնենք՝ պատիվը, արժանապատվությունը և բարի համբավն արատավորելու, զրպարտելու համար Աննա Սիրունյանից մեկ միլիոն դրամ բռնագանձելու, ինչպես նաև՝ հերքում հրապարակելու պահանջներով մայիսի 31-ին ներկայացված հայցի առիթը հեռուստաընկերության եթերում հնչեցված մտքերն են այն մասին, որ հայցվորը բռնություն է գործադրել քաղաքացի Սիրունյանի հանդեպ և մեքենայություններ կազմակերպել՝ վաճառելով վերջինիս բնակարանը։ Ըստ հայցվորի՝ լրագրողն իր կարծիքը չի լսել և զրպարտող տեղեկություններ է հրապարակել։ Հունիսի 7-ին հայցադիմումը վերադարձվել էր՝ դրանում առկա թերությունների պատճառով։
 Օգոստոսի 14-ին հայցադիմումն ընդունվել է վարույթ, իսկ դատավորը հայտնել է ինքնաբացարկ՝ կանխակալ վերաբերմունքի հիմքով։ Օգոստոսի 22-ին տեղի է ունեցել գործի վերաբաշխում, 23-ին՝ ընդունվել վարույթ։ Գործով դատական նիստ է կայացել սեպտեմբերի 30-ին, հաջորդը նշանակվել է հոկտեմբերի 29-ին։

 **Հուլիսի 19-ին** Վերաքննիչ քաղաքացիական դատարանի որոշմամբ մասնակի բավարարվել է քաղաքացի Լարիսա Հարությունյանն ընդդեմ «Շարկ» ՍՊԸ-ի («5-րդ ալիք» հեռուստաընկերությունը ներկայացնող իրավաբանական անձ) գործով պատասխանողի վերաքննիչ բողոքն ընդդեմ առաջին ատյանի կայացրած վճռի։ Վերջինով հայցը մասնակի բավարարվել էր. լրատվամիջոցը պարտավորեցվել էր հերքում հրապարակել և հօգուտ հայցվորի վճարել 4 հազար դրամ պետական տուրք։

 Հիշեցնենք, որ հայցը ներկայացվել է 2021թ․ հոկտեմբերի 26-ին՝ հերքում հրապարակելու պահանջով։ Հայցի առիթը հոկտեմբերի 16-ին «5-րդ ալիք»-ի «Հայլուր» լրատ­վա­կանով տարածված ռեպորտաժն է՝ «Ինքը ինձ զաստավիտ ա անում, որ սգամ. հարևա­նուհին չի թող­նում հերոսներին նվիրված խաչքար տեղադրել» վերնագրով[[24]](#footnote-24)։
 Վերաքննիչ ատյանի այս որոշմամբ՝ ընդհանուր իրավասության դատարանի վճիռը բեկանվել և փոփոխվել է․ պատասխանողի պարտավորությունները մնացել են նույնը, իսկ հայցվորը պարտավորեցվել է վճարել 50 հազար դրամ՝ որպես փաստաբանի խելամիտ վարձատրության, 10 հազար դրամ՝ պետտուրքի գումար։

**Հուլիսի 19-ին** Երևանի ընդհանուր իրավասության դատարանը լրացուցիչ վճռով տարածքային կառավարման և ենթակառուցվածքների նախկին նախարար, այժմ՝ պաշտպանության նախարար Սուրեն Պապիկյանն ընդդեմ «Աննա Գևորգյան» ԱՁ-ի («Hzham.am» լրատվական կայքի հիմնադիր) գործով պատասխանողին պարտավորեցրել է վճարել ևս 290 հազար դրամ՝ որպես հայցվորի փաստաբանի խելամիտ վարձատրության գումար։ Ավելի վաղ՝ հունիսի 10-ին,դատարանը վճռել էր մասնակի բավարարել հայցը՝ պարտավորեցնելով հերքում հրապարակել, վճարել 4 հազար դրամ՝ պետական տուրքի գումար, ինչպես նաև վերացրել էր կիրառված հայցի ապահովման միջոցը:

Հիշեցնենք՝ 2020թ․ հունիսի 22-ին զրպարտություն համարվող տվյալները հրապարակայնորեն հերքելու և փոխհատուցում վճարելու պահանջներով ներկայացված հայցի առիթը «Hzham.am» կայքում մայիսի 15-ին հրապարակված «ՔՊ-ականները հետաքրքրված են անշարժ գույքի շուկայով» հոդվածն է, որտեղ մասնավորապես ասվում է, թե մարզպետները՝ նախարար Սուրեն Պապիկյանի գլխավորությամբ, մայրաքաղաքում տներ են ձեռք բերում՝ «առանց ձեռքը գրպանը տանելու», մատուցում են ծառայություններ՝ որպես նվիրատվություն բնակարան պահանջելով[[25]](#footnote-25)։ Դեկտեմբերի 17-ին հայցի ապահովում կիրառելու միջնորդությունը՝ գույքի վրա արգելանք դնելու մասին, բավարարվել էր։ 2022թ. մարտի 31-ին դատարանը վճռել էր Սուրեն Պապիկյանի հայցը մերժել, սակայն վերադաս ատյանում հայցվորի բողոքարկումից հետո վճիռը բեկանվել էր, և գործն ուղարկվել էր նույն դատարան՝ նոր քննության:

**Հուլիսի 23-ին** Երևանի ընդհանուր իրավասության դատարանում տեղի է ունեցել Երևանի նախկին քաղաքապետ Հրաչյա Սարգսյանն ու Մետրոպոլիտենի տնօրենների խորհրդի նախկին նախագահ Հայկ Հովհաննիսյանն ընդդեմ «Ժողովուրդ թերթի խմբագրություն» ՍՊԸ-ի գործով հերթական նիստը՝ պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում վճարելու պահանջներով։

2023թ․ ապրիլի 6-ին ներկայացված հայցի առիթը «Ժողովուրդ» թերթում մարտի 30-ին հրապարակված՝ «Նոր մանրամասներ ավտոբուսների ձեռքբերման գործով. ինչ է կատարվել» հոդվածն է[[26]](#footnote-26)։ Ըստ թերթի՝ Երևանի համար չինական ավտոբուսների ձեռքբերման գործում կոռուպցիոն մեխանիզմներ են գործել, որում ներգրավված են համահայցվորները։
 Հաջորդ դատական նիստը նշանակվել է հոկտեմբերի 7-ին։

**Հուլիսի 24-ին** Երևանի ընդհանուր իրավասության դատարանում կայացել է
Հանրային խորհրդի նախկին նախագահ Ստյոպա Սաֆարյանն ընդդեմ «Livenews.am» լրատվական կայքի թղթակից Թագուհի Ասլանյանի գործով դատաքննությունը։

Վիրավորանք հանդիսացող արտահայտությունների համար հրապարակայնորեն ներողություն խնդրելուն պարտավորեցնելու և որպես փոխհատուցում 1 միլիոն դրամ բռնագանձելու պահանջներով 2021թ. հուլիսի 13-ին ներկայացված հայցի առիթը հունիսի 20-ին լրագրողի արտահայտություններն են ֆեյսբուքյան գրառման մեջ, որում մասնավորապես նշված է․ «Դուք ոչ թե մերժված եք, այլ՝ միզված․․․»[[27]](#footnote-27)։ Լրագրողը, հղում կատարելով չնույնականացվող աղբյուրին, գրել է, թե հարևանները միզել են Ստյոպա Սաֆարյանի վրա՝ վարչապետին ծառայելու համար։
 Հաջորդ դատական նիստը նշանակվել է հոկտեմբերի 23-ին։

 **Հուլիսի 24-ին** ԱԺ նախագահ Ալեն Սիմոնյանը հայցադիմում է ներկայացրել Երևանի ընդհանուր իրավասության դատարան ընդդեմ «Ժողովուրդ թերթի խմբագրություն» ՍՊԸ-ի՝ զրպարտություն համարվող տեղեկությունները հերքելու և 2 միլիոն դրամի փոխհատուցում վճարելու պահանջներով։ Հայցի առիթը հուլիսի 11-ին ՍՊԸ-ին պատկանող «Armlur.am» կայքում հրապարակված՝ «ՏԿԵՆ-ն ու Ալեն Սիմոնյանի եղբոր ընկերությունը 4 մլրդ 674 մլն դրամի պայմանագիր են կնքել» հոդվածն է, որում պետական գնումների համակարգում մութ գործարքների մասին մեղադրանքներ են հնչեցվում։ Ավելի ուշ լրատվամիջոցը թարմացրել է լուրը՝ «ընկերություն» բառից առաջ ավելացնելով «նախկին»[[28]](#footnote-28)։
 Հայցադիմումը վարույթ է ընդունվել օգոստոսի 5-ին։ Այլ զարգացումներ մինչ եռամսյակի ավարտ չեն գրանցվել։

 **Հուլիսի 30-ին** Արարատի և Վայոց ձորի մարզերի ընդհանուր իրավասության դատարանում (նստավայրը՝ ք․ Վայք) կայացել է Արարատի նախկին մարզպետ Գարիկ Սարգսյանն ընդդեմ «168 ժամ» ՍՊԸ-ի գործով դատական նիստը նոր քննությամբ։ Հիշեցնենք՝ս․ թ․ մայիսի 7-ին Վճռաբեկ դատարանը որոշել է բավարարել պատասխանողի բողոքն ընդդեմ վերաքննիչ ատյանի որոշման, որով մերժվել էր առաջին ատյանի կայացրած վճռի դեմ նրա բողոքը։ Իսկ վճռով 2021թ․ օգոստոսի 2-ին հայցը բավարարվել էր մասնակի. «168 ժամ» ՍՊԸ-ն պարտավորեցվել էր իրեն պատկանող «168.am» լրատվական կայքում հրապարակել հերքում, վճարել 700 հազար դրամ` որպես փոխհատուցում, 18 հազար դրամ՝ պետական տուրք:
 Պատվին ու արժանապատվությանը պատճառված վնասի փոխհատուցման և զրպարտություն համարվող տվյալները հրապարակայնորեն հերքելու պահանջներով 2019թ․ դեկտեմբերի 20-ին ներկայացված հայցի առիթը եղել է «168.am»-ում հրապարակված՝ «Նորից միջադեպ Արարատի մարզպետի մասնակցությամբ» հոդվածը, որտեղ նշվում է, թե հերթական ծեծկռտուքն է գրանցվել Գարիկ Սարգսյանի մասնակցությամբ, և որ վարսավիր Սերոբին ծեծել են՝ մարզպետի մազերն արտահերթ չկտրելու համար, ապա թույլ չեն տվել շարունակել աշխատանքը Նոր կյանք համայնքում[[29]](#footnote-29)։
 Այսխիսով՝ Վճռաբեկ դատարանը գործն ուղարկել է նոր քննության: Որոշման հիմքում այն հանգամանքն է, որ ստորադաս դատարանները չեն իրականացրել գործի բազմակողմանի քննություն և փաստական հանգամանքների գնահատում, և դատարանը պետք է պարզի, թե արդյո՞ք տեղի է ունեցել խոսքի ազատության իրավունքի չարաշահում, և արդյո՞ք անձի պատիվն ու արժանապատվությունը արատավորվել են:

 Հաջորդ դատական նիստը նշանակվել է հոկտեմբերի 17-ին։

 **Հուլիսի 31-ին** «Էֆ-Դի-Էյ լաբորատորիա» ՍՊԸ-ն ընդդեմ «Հետաքննող լրագրողներ» ՀԿ-ի գործով հայցվորը վերաքննիչ բողոք է ներկայացրել առաջին ատյանի ընդհանուր իրավասության դատարանի՝ մարտի 11-ին կայացրած վճռի դեմ, որով հայցը մերժվել էր։Հրապարակված տեղեկության հերքման և պատասխան հրապարակելու պահանջներով 2021թ․ օգոստոսի 12-ին ներկայացված հայցի առիթը ՀԿ-ին պատկանող «Hetq.am» կայքում հրապարակված՝ «Վիտամին D դեղերից երկուսը գրանցվել են որպես կենսաբանական ակտիվ հավելում» հոդվածն է, որտեղ նշվում է, թե ծախսատար և ժամանակատար գործընթացից խուսափելու համար հաճախ դեղորայք վիտամինները խախտումով գրանցվում են որպես հավելում, սնունդ[[30]](#footnote-30)։
 Մինչ եռամսյակի ավարտ գործով այլ զարգացումներ չեն եղել:

 **Օգոստոսի 1-ին** Երևանի ընդհանուր իրավասության դատարանում տեղի է ունեցել «Զանգեզուրի պղնձամոլիբդենային կոմբինատ» ՓԲԸ-ն ընդդեմ «Դատաբլոգ» ՍՊԸ-ի («Blognews.am» կայքի հիմնադիր) գործով դատական նիստ՝ զրպարտություն համարվող տեղեկությունները հրապարակայնորեն հերքելու և փոխհատուցում վճարելու պահանջներով։
 Հայցը ներկայացվել է ս․թ․ փետրվարի 1-ին, իսկ առիթը 2023թ․ դեկտեմբերի 28-ին «Blognews.am» կայքում հրապարակված՝ «Տրոցենկոն խոպանչու տրամաբանությամբ կթալանի Սյունիքը, իսկ փիառշիկ Արոն ստիպված կլինի սյունեցիներին հետո բացատրել, թե նրանք ինչու էլ ոչ հանք ունեն, ոչ էլ առողջություն» հոդվածն է[[31]](#footnote-31), որտեղ նշվում է, որ ԶՊՄԿ-ն կեղեքում է ընդերքը, աշխատակիցները ստանում են աստղաբաշխական եկամուտներ՝ մարդկանց առողջության հաշվին։

 Սեպտեմբերի 19-ին տեղի է ունեցել գործով դատաքննություն, իսկ հոկտեմբերի 10-ին նշանակվել է դատական ակտի հրապարակման օր։

 **Օգոստոսի 1-ին** Երևանի ընդհանուր իրավասության դատարանը որոշել է «Պրոյեկտ Ինտեր-Ինվեստ» ՍՊԸ-ի հայցն ընդդեմ «Հրապարակ օրաթերթ» ՍՊԸ-ի և լրագրող Սյուզան Սիմոնյանի թողնել առանց քննության։ Որոշման հիմքում այն հանգամանքն է, որ ծանուցված հայցվորը չի ներկայացել 2 հաջորդական դատական նիստերի, իսկ պատասխանողի ներկայացուցիչը միջնորդություն է ներկայացրել նույն հիմքով հայցն առանց քննության թողնելու մասին:

 Գործարար համբավը արատավորող տեղեկությունները հերքելու և դրամական փոխհատուցում վճարելու պահանջներով 2023թ․ ապրիլի 25-ին ներկայացված հայցի առիթը ՍՊԸ-ին պատկանող «Hraparak.am» կայքում մարտի 6-ին հրապարակված՝ «Սև ամպեր իշխանության սրտի օլիգարխի գլխին» նյութն է[[32]](#footnote-32)։ Ըստ դրա՝ հայցվոր ընկերության հիմնադիր Նարեկ Նալբանդյանը մեքենայությունների արդյունքում խուսափել է հարկերից, խորամանկ սխեմաներ է մտածել պետությանը հարկեր չվճարելու համար և բռնվել է։
 Դատարանը նաև հայցվորին պարտավորեցրել է վճարել 200 000 դրամ՝ որպես պատասխանողի փաստաբանի խելամիտ վարձատրության գումար:

**Օգոստոսի 5-ին** քաղաքացի Վահագն Ղազարյանը hայցադիմում է ներկայացրել Կոտայքի մարզի ընդհանուր իրավասության դատարան ընդդեմ Եղիազար Բաղդասարյանի և «Օրագիր Մեդիա» ՍՊԸ-ի՝ վիրավորանք հանդիսացող արտահայտության համար հրապարակային ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով։
 Հայցի առիթը հունիսի 26-ին «Oragir.news» կայքում հրապարակված հոդվածն է՝ «Միրգը վրան ծառերը սղոցով կտրեցին․ Գառնիի ծառերի սպանդի հետքերով»[[33]](#footnote-33), որում նշված է, թե Վահագն Ղազարյանը համագյուղացիներից մեկի հետ ֆինանսական վեճ է ունեցել, և արդյունքում նրա փաստաբանը՝ Գեղամ Մարգարյանն ու ևս 2 հոգի մտել են Եղիազար Բաղդասարյանի այգու տարածք և 126 ծառ կտրել՝ պատճառելով, ըստ նախնական հաշվարկների, 11 միլիոն դրամի վնաս։ Հայցադիմումը մեկ անգամ վերադարձվելուց հետո սեպտեմբերի 26-ին ընդունվել է վարույթ։
 **Օգոստոսի 5-ին** ն**ույն առիթով և պահանջներով** նույն պատասխանողների դեմ հայց է ներկայացրել նաև փաստաբան Գեղամ Մարգարյանը։ Այս հայցը վարույթ է ընդունվել սեպտեմբերի 16-ին, դատական նիստ է նշանակվել հոկտեմբերի 30-ին։

 **Օգոստոսի 5-ին** Երևանի ընդհանուր իրավասության դատարանը մերժել է ՀՀ պաշտպանության նախկին նախարարի խորհրդական Դավիթ Գալստյանի հայցն ընդդեմ «Առաջին լրատվական» ՍՊԸ-ի և լրագրող Նվեր Մնացականյանի՝ պատվին և արժանապատվությանը պատճառված վնասի հատուցման և զրպարտություն համարվող տվյալները հրապարակայնորեն հերքելուն պարտավորեցնելու պահանջներով։
 Հայցը ներկայացվել է 2021թ․ մարտի 23-ին, իսկ առիթը նույն թվականի փետրվարի 23-ին «Առաջին լրատվական»-ի եթերում, հարցազրույցի ժամանակ հաղորդավար Նվեր Մնացականյանի հնչեցրած պնդումն է. «Բայց տեսեք հետագիծը ուր է տանում․ Դուք այսօր ունեք պաշտպանության նախարարի ձերբակալված խորհրդական՝ կոռուպցիայի մեջ մեղադրանքով․․․»։
 Հայցի մերժման հիմքում դատարանը դրել է հետևյալ հանգամանքները՝ պատասխանողը հարցազրույցի ընթացքում երբևէ չի նշել հայցվորի անունը կամ նրան որևէ այլ կերպ անհատականացնող տվյալներ: Բացի այդ, արտահատությունները չեն բավարարում զրպարտություն համարվելու չափորոշիչները։

 **Օգոստոսի 8-ին** Երևանի ընդհանուր իրավասության դատարանում կայացել է

Երևանի փոխքաղաքապետ (այժմ՝ քաղաքապետ) Տիգրան Ավինյանն ընդդեմ «Օրագիր Մեդիա» ՍՊԸ-ի գործով հերթական դատական նիստը՝ պատիվը, արժանապատվությունը և գործարար համբավն արատավորող տեղեկությունները հերքելուն պարտավորեցնելու և դրամական փոխհատուցում բռնագանձելու պահանջներով։

2023թ․ ապրիլի 13-ին ներկայացված հայցի առիթը ՍՊԸ-ին պատկանող «Oragir.news» կայքում մարտի 9-ին հրապարակված՝ «Ախորժակը ուտելիս է բացվում․ Ավինյանինը հասել է «Վիվասել-ՄՏՍ»-ին» հոդվածն է[[34]](#footnote-34)։ Կայքը, հղում անելով իր աղբյուրներին, նշել է, որ «Գրանդ Հոթել Երևան» հյուրանոցը ձեռք բերելուց հետո Ավինյանը որոշել է գնել նաև հեռահաղորդակցության օպերատոր «Վիվասել-ՄՏՍ»-ը, և որ նա վարչական լծակներով խոչընդոտում է այլ գնորդի հետ գործարքի իրականացումն ու պահանջում, որ հենց իրեն վաճառեն։
 Գործով նիստ է կայացել նաև սեպտեմբերի 24-ին, հաջորդը նշանակվել է 2025թ․ հունվարի 14-ին։

 **Օգոստոսի 13-ին** Վերաքննիչ քաղաքացիական դատարանը մերժել է «Դեմի Ֆարմ» ՍՊԸ-ն ընդդեմ «Հետք» ՍՊԸ-ի («Hetq.am» կայքի հիմնադիր) գործով հայցվորի բողոքն ընդդեմ ընդհանուր իրավասության դատարանի վճռի, որով հայցը մերժվել էր։ Այսպիսով՝ առաջին ատյանի վճիռը մնացել է անփոփոխ։
 Զրպարտություն համարվող տվյալները հրապարակայնորեն հերքելու և փոխհատուցում բռնագանձելու պահանջներով 2021թ. հունիսի 10-ին ներկայացված հայցի առիթը մայիսի 6-ին «Hetq.am» առցանց պարբերականում հրապարակված «Առողջապահության ազգային ինստիտուտը խախտումներով է գրանցել մանկական վիտամինները» հոդվածն է [[35]](#footnote-35)։ Հրապարակման մեջ նշվում է, որ «Դեմի Ֆարմը» լրատվամիջոցին հավաստիացրել է, որ մանկական վիտամիններն ունեն պետական գրանցում՝ փորձելով ժամանակ շահել չեղած գրանցումն անելու համար, ինչն էլ կասկածելի կարճ ժամանակահատվածում ու տարաբնույթ խախտումներով իրականացրել է Առողջապահության ազգային ինստիտուտը։

 **Օգոստոսի 14-ին** Վերաքննիչ քաղաքացիական դատարանի որոշմամբ՝ Մհեր Դերձյանն ընդդեմ «Ժողովուրդ թերթի խմբագրություն» ՍՊԸ-ի գործով պատասխանողի անունից բերված վերաքննիչ բողոքը բավարարվել է մասնակիորեն, գործն ուղարկվել է նույն դատարան՝ նոր քննության:

Հիշեցնենք, որ 2019թ. ապրիլի 15-ին ներկայացված հայցի առիթը եղել է թերթի արտահայտած մտահոգությունն այն մասին, որ Մհեր Դերձյանի շինարարական ծրագիրը կարող է լավ մտածված խաբեություն լինել[[36]](#footnote-36)։ Հայցվորը պահանջում է հրապարակայնորեն ներողություն խնդրել, ինչպես նաև վճարել 1,5 միլիոն դրամի փոխհատուցում վիրավորանքի և զրպարտության համար: (Մանրամասները՝ ԽԱՊԿ 2019-2024թթ. զեկույցներում, տե՛ս www.khosq.am կայքի «Զեկույցներ» բաժնում)։ Ընդհանուր իրավասության դատարանը մերժել էր հայցը, որից հետո վերաքննիչ ատյանում բողոքը բավարարվել էր, վճիռը բեկանվել և գործն ուղարկվել էր նոր քննության: Ապա՝ հայցը բավարարվել էր մասնակի՝ պատասխանողին պարտավորեցնելով ներողություն խնդրել, հերքում հրապարակել, վճարել 300 հազար դրամ` որպես վիրավորանքի, 500 հազար դրամ` որպես զրպարտության համար փոխհատուցում, ինչպես նաև՝ 500 հազար դրամ` որպես փաստաբանի խելամիտ վարձատրության և 68 հազար դրամ՝ որպես նախապես վճարված պետական տուրքի գումար: Պատասխանողը բողոքարկել էր այս վճիռը վերաքննիչ ատյան։

Այսպիսով՝ վճիռը բեկանվել է փոխհատուցման չափին վերաբերող դատական ծախսի մասով, և այդ իսկ մասով գործն ուղարկվել է նույն դատարան՝ նոր քննության:

**Օգոստոսի 19-ին** Երևանի ընդհանուր իրավասության դատարանում կայացել է «Հայաստանի ազգային ագրարային համալսարան» հիմնադրամն ընդդեմ «Հրապարակ օրաթերթ» ՍՊԸ-ի գործով դատական նիստը՝ զրպարտություն հանդիսացող տվյալը հրապարակայնորեն հերքելու և փոխհատուցում վճարելու պահանջներով։
 Հայցը ներկայացվել է 2023թ․ դեկտեմբերի 20-ին, իսկ առիթը նույն թվականի նոյեմբերի 22-ին «Հրապարակ» թերթում և նույնանուն կայքում հրապարակված՝ «Ընտրական քաոս ագրարայինում» հոդվածն է[[37]](#footnote-37), որտեղ անդրադառնալով բուհում կայանալիք ռեկտորի ընտրություններին՝ պարբերականը մասնավորապես գրել է, որ կեղծիք է կատարվել․ «․․․իրականում ռեկտորի պաշտոնի թեկնածու չի առաջադրվել, երեկ հետին ամսաթվով ներկայացվել են գործող ռեկտոր Վարդան Ուռուտյանի մտերիմ ընկերոջ՝ պրոռեկտոր Հրաչիկ Զաքոյանի փաստաթղթերը»։ Հայցվորն այս տեղեկությունը համարում է զրպարտություն։
 Գործով նիստեր են կայացել նաև սեպտեմբերի 6-ին, 11-ին, 25-ին, հաջորդը նշանակվել է նոյեմբերի 26-ին։

 **Օգոստոսի 20-ին** գործարար Արսեն Պապոյանը հայցադիմում է ներկայացրել Երևանի ընդհանուր իրավասության դատարան ընդդեմ «Շամշյան Մեդիա» ՍՊԸ-ի՝ զրպարտություն համարվող տեղեկությունները հերքելու և 6 միլիոն դրամի փոխհատուցման պահանջներով։ Հայցի առիթը ՍՊԸ-ին պատկանող «Shamshyan.com» կայքում հունիսի 29-ին հրապարակված հոդվածն է՝ «Ռուսաստանում Հայաստանի զարգացման հիմնադրամի պաշտոնական ներկայացուցիչ Ահարոն Պապոյանն իր եղբայր Արսեն Պապոյանի միջոցով նախկինում իրենց ընտանիքին պատկանող Ավանի Ծարավ Աղբյուր 55/5 շենքի 331 տարածքից 22․06․2024թ․-ին բացահայտ հափշտակել են «Թոփ Մարկետ» ՍՊԸ-ին պատկանող գույքի մեծ մասը՝ մոտ 10 մլն դրամ արժողությամբ»[[38]](#footnote-38)։
 Հայցադիմումը վարույթ է ընդունվել օգոստոսի 27-ին։ Այլ զարգացումներ մինչ եռամսյակի ավարտ չեն գրանցվել։

 **Օգոստոսի 26-ին** Երևանի ընդհանուր իրավասության դատարանը 3 անգամ վերադարձնելուց հետո վարույթ է ընդունել քաղաքացի Արև Վրացյանի հայցն ընդդեմ «Mediahub.am» լրատվական կայքի՝ պատիվը, արժանապատվությունը և գործարար համբավը արատավորող տեղեկությունները հերքելու, վիրավորանքի համար ներողություն խնդրելու և պատճառված վնասը փոխհատուցելու պահանջներով։

**Հ**այցի առիթը «Կոկաինի տակ եմ եղել. մասիսցի ուսուցչուհին ատելություն է դրսևորել արցախցիների նկատմամբ (տեսանյութ)» վերնագրով ապրիլի 25-ին «Mediahub.am» կայքում հրապարակված նյութն է, ըստ որի՝ Մասիս քաղաքի թիվ 4 դպրոցի հայոց լեզվի և գրականության ուսուցչուհի Արև Վրացյանը արցախցի երեխաների նկատմամբ ընդգծված վատ վերաբերմունք է դրսևորում[[39]](#footnote-39)։
 Գործով դատական նիստ է կայացել սեպտեմբերի 24-ին, հաջորդը նշանակվել է նոյեմբերի 18-ին։

**Օգոստոսի 27-ին** Երևանի ընդհանուր իրավասության դատարանում կայացել է լրագրող Թեհմինե Ենոքյանի տան պատուհանին կրակելու գործով հերթական դատական նիստը։

Հիշեցնենք, որ 2023թ․ մարտի 31-ինդատարանը Ավան և Նոր Նորք վարչական շրջանների դատախազությունից ստացել էր քրեական գործ, որով մեղադրանք էր առաջադրվել քաղաքացի Հայկ Գրիգորյանին[[40]](#footnote-40):
 Դատական նիստ է կայացել նաև սեպտեմբերի 20-ին, հաջորդը նշանակվել է հոկտեմբերի 23-ին։ **Օգոստոսի 28-ին** Երևանի ընդհանուր իրավասության դատարանը բավարարել է «Ֆոտոլուր» ՍՊԸ-ի միջնորդությունը՝ հայցի առարկայի փոփոխության վերաբերյալ։
Հիշեցնենք՝ լրատվական գործակալությունը հայց էր ներկայացրել ընդդեմ «1in.am» լրատվական կայքի հիմնադիր «Սկիզբ մեդիա կենտրոն» ՍՊԸ-ի2023թ․ հոկտեմբերի 20-ին՝ հեղինակային իրավունքի օբյեկտների օգտագործումը դադարեցնելու պահանջով, իսկ առիթը «1in.am»-ում գործակալության լուսանկարների ապօրինի հրապարակումն էր։
 Ըստ բավարարված միջնորդության՝ հայցի առարկան լրացվել է հետևյալ կերպ. պատասխանողին հարկադրել դադարեցնել «Ֆոտոլուր» ՍՊԸ լրատվական գործակալության լուսանկարչական ստեղծագործությունների արտատպումը, տարածումը և ցանկացած այլ օգտագործում, փոխհատուցել 2 միլիոն 400 000 դրամ՝ որպես հոնորարի կրկնապատիկ, փոխհատուցել 550 000 դրամ՝ որպես փաստաբանի խելամիտ վարձատրություն, ինչպես նաև հատուցել հայցվորի վճարած պետական տուրքերը:
 Գործով դատական նիստ մինչ եռամսյակի ավարտ չի կայացել։

 **Օգոստոսի 30-ին** Երևանի ընդհանուր իրավասության դատարանում շարունակվել է «Կանանց ռեսուրսային կենտրոն» ՀԿ ղեկավար Լարա Ահարոնյանն ընդդեմ «Հայելի» ակումբի և «Լայվ Նյուզ Մեդիա» ՍՊԸ-ի գործով քննությունը՝ պատվին և արժանապատվությանը հասցված վնասի՝ 2 միլիոն դրամի փոխհատուցման պահանջով։
 Հայցի առիթ է դարձել 2019թ․ ապրիլի 24-ին հրապարակված «ՔՊ-ի հոգաբարձուների խորհրդի անդամ Լարա Ահարոնյանը զբաղված է երեխաների պղծմամբ. Հայկ Այվազյան» տեսանյութը, որտեղ «Հայելի» ակումբի հյուրերից մեկը` Հայկ Այվազյանը, ասուլիսի ժամանակ գնահատականներ է հնչեցրել Ահարոնյանի գործունեության վերաբերյալ: Տեսանյութը հրապարակվել է «Hayeli.am» և «Livenews.am» լրատվական կայքերում:
 Գործով հաջորդ դատական նիստը նշանակվել է նոյեմբերի 29-ին։

 **Սեպտեմբերի 6-ին** Երևանի ընդհանուր իրավասության դատարանում կայացել է Վազգեն Գալստանյանն (նույն ինքը՝ Բագրատ արքեպիսկոպոս Գալստանյանը, որը ղեկավարում է «Տավուշը հանուն հայրենիքի» շարժումը) ընդդեմ լրագրող Դավիթ Լևոնյանի և «Քաղաքացիական պայմանագիր» կուսակցության («Civic.am» լրատվական կայքի հիմնադիր) գործով նախնական դատական նիստը։
 Հիշեցնենք, որ հայցը ներկայացվել է մայիսի 24-ին։ Հայցվորը պահանջում է հերքել ապրիլի 29-ին պատասխանողների յութուբյան ալիքներում ու Դավիթ Լևոնյանի ֆեյսբուքյան էջում իր մասին տարածված զրպարտություն համարվող հետևյալ տվյալները․ «Զբաղվում է հայրենավաճառությամբ, փորձում է Հայաստանը ներքաշել պատերազմի մեջ, դրա փոխարեն Կրեմլից ստանում է միլիոնավոր դոլարներ, սնանկացման է հասցրել, գումարներ է վատնել, միգուցե և անձնական հաճույքների համար օգտագործել, փորձել է գահընկեց անել Գարեգին Բ-ին, ԿԳԲ-ի գործակալ է, պատերազմ է հրահրում հայ-ադրբեջանական սահմանին, փորձում է իրականացնել հեղաշրջում, հրաման է ստացել ԿԳԲ-ից, առաջ է շարժում ռուս-ադրբեջանական շահերը, եկեղեցին դարձրել է բիզնեսի միջոց»[[41]](#footnote-41)։
 Գործով հաջորդ դատական նիստը նշանակվել է նոյեմբերի 11-ին։

 **Սեպտեմբերի 9-ին** Ազգային ժողովում ընդդիմադիր պատգամավոր Իշխան Սաղաթելյանը «Civic.am» կայքի լրագրող Դավիթ Լևոնյանի հարցերին ի պատասխան անհարգալից վերաբերմունք է դրսևորել՝ մասնավորապես նշելով․ «Ամեն անգամ մի ապուշություն հրապարակում եք ու ասում՝ մեկնաբանի», «սուտ ես ասում, որ քեզ դատի տամ, 400 տարի քո տերերով, թմով, հովանավորներով պիտի դատվես»[[42]](#footnote-42)։ Լրագրողի հարցը վերաբերում էր ՀՅԴ 2022թ․ շրջաբերականին՝ կապված Արցախի ու Հայաստանի ճակատագրի հարցում Ռուսաստանի դերին։

 **Սեպտեմբերի 10-ին** Երևանի ընդհանուր իրավասության դատարանում կայացել է «Երևանի պետական համալսարան» հիմնադրամն ընդդեմ «Օրագիր Մեդիա» ՍՊԸ-ի («Oragir.news» լրատվական կայքի հիմնադիր) գործով նախնական դատական նիստը՝ զրպարտություն համարվող փաստացի տվյալները հրապարակայնորեն հերքելուն պարտավորեցնելու, զրպարտության համար փոխհատուցման գումար բռնագանձելու պահանջներով։
 2023թ․ հոկտեմբերի 10-ին ներկայացված հայցի առիթը նույն թվականի սեպտեմբերի 5-ին «Oragir.news» կայքում հրապարակված՝ «ՍԹԵՄ․ հերթական խայտառակությունը ԵՊՀ-ից» հոդվածն է[[43]](#footnote-43)։ Ըստ այդմ՝ ԵՊՀ-ին կից բացված բնագիտամաթեմատիկական ուղղվածությամբ դպրոցի ծրագիրը ձախողվել է, քանի որ ընդամենը 36 աշակերտ ունի, իսկ հատկացված գումարները նպատակային չեն ծախսվել։
 Հաջորդ դատական նիստը նշանակվել է 2025թ․ հունվարի 30-ին։

 **Սեպտեմբերի 10-ին** Երևանի ընդհանուր իրավասության դատարանում կայացել է «Հայհիդրոէներգոնախագիծ» ընկերության տնօրեն Սենիկ Ջուլհակյանն ընդդեմ Հայաստանի քաղաքագետների միության ղեկավար Հմայակ Հովհաննիսյանի և «ԲԱՑ TV» օնլայն հեռուստաընկերության **2** գործերից մեկի հերթական դատական նիստը՝ վիրավորանքի համար հրապարակային ներողություն խնդրելուն, իսկ զրպարտության համար՝ տեղեկությունները հերքելուն պարտավորեցնելու ու դրամական փոխհատուցում բռնագանձելու պահանջներով։ Նիստի ընթացքում կայացվել է ապացուցման պարտականությունը բաշխելու մասին որոշում։
Հիշեցնենք, որ 2022թ․ մարտի 17-ին «Հայհիդրոէներգոնախագիծ» ընկերության տնօրեն Սենիկ Ջուլհակյանը նույնաբովանդակ **2 դատական հայց** է ներկայացրել։ Հայցերի առիթները 2021թ․ դեկտեմբերի 21-ին[[44]](#footnote-44) և 2022թ․ հունվարի 15-ին[[45]](#footnote-45) առցանց հեռուստաընկերությամբ քաղաքագետի հնչեցրած մտքերն են, որ հայցվորը կոռուպցիոն գործարքներով ձեռք է բերել շինթույլտվություն և որ նրա միջոցով ՀՀ նախկին նախագահ Սերժ Սարգսյանը ցանկանում է տիրանալ «Հայհիդրոէներգոնախագիծ» ինստիտուտի շենքին, որտեղ տեղակայված է Հայաստանի քաղաքագետների միության գրասենյակը։
 Հաջորդ դատական նիստը նշանակվել է հոկտեմբերի 29-ին։

**Երկրորդ հայցով** նիստ է կայացել սեպտեմբերի 24-ին, իսկ հոկտեմբերի 15-ին նախատեսվում է հրապարակել դատական ակտը։

**Սեպտեմբերի 11-ին** Երևանի ընդհանուր իրավասության դատարանում շարունակվել է «Մեդիսար» ՍՊԸ-ն ընդդեմ «News.am» լրատվական կայքի հիմնադիր «Նյուզ Էյ Էմ» ՍՊԸ-ի գործով հերթական դատական նիստը՝ գործարար համբավին պատճառված վնասի փոխհատուցման պահանջով:
2021թ․ հուլիսի 2-ին ներկայացված հայցի առիթը նույն թվականի մայիսի 29-ին վերոհիշյալ կայքում հրապարակված՝ «Պատերազմի զոհերի ԴՆԹ նույնականացման սարքի գնման հաշվին գերշահու՞յթ են ստացել. նոր փաստեր՝ կասկածելի գործարքից» հոդվածն է։ Կայքը մասնավորապես գրել է, որ ՀՀ առողջապահության նախարարության «Դատաբժշկական գիտագործնական կենտրոն» ՊՈԱԿ-ի իրականացրած մրցույթի արդյունքում 295,8 մլն դրամի պայմանագիր է կնքվել լաբորատոր սարքավորումների և քիմիական նյութերի ներմուծմամբ և մատակարարմամբ զբաղվող «Մեդիսար» ՍՊԸ–ի հետ, որն էլ գնման գործընթացի արդյունքում առնվազն 111 մլն դրամի շահույթ է ստացել։
 Հաջորդ դատական նիստը նշանակվել է հոկտեմբերի 30-ին։

 **Սեպտեմբերի 16-ին** Ազգային ժողովում «Հայաստան» խմբակցության պատգամավոր Գեղամ Մանուկյանը, ի պատասխան «Civic.am» լրատվական կայքի թղթակից Դավիթ Լևոնյանի հարցի, հայտարարել է, որ խմբակցությունը չի պատասխանելու նրա՝ «պասկվիլի» հարցերին[[46]](#footnote-46)։

**Սեպտեմբերի 17-ին** Երևանի ընդհանուր իրավասության դատարանում կայացել է «Նյուզ ԷյԷմ» ՍՊԸ-ն ընդդեմ «Հայկական ժամանակ» օրաթերթի հիմնադիր «Դարեսկիզբ» ՍՊԸ-ի գործով հերթական դատական նիստը։

Հայցի առիթը եղել է 2018-ի օգոստոսի 21-ին «ՀԺ»-ի հրապարակած «Արարատ, Արմնյուզ, Հ2, News.am, Երկիր Մեդիա, ֆեյքեր. որ լրատվամիջոցներն է «առել» Քոչարյանը» հոդվածը[[47]](#footnote-47)։ Ըստ հայցվորի՝ հրապարակման մեջ «News.am»-ի վերաբերյալ մի շարք արտահայտություններով, ինչպես նաև հոդվածի վերնագրով վնաս է պատճառվել իր գործարար համբավին: «Նյուզ ԷյԷմ» ՍՊԸ-ն 200 հազար դրամի չափով փոխհատուցման պահանջ է ներկայացրել «Հայկական ժամանակ»-ի հիմնադրին:

 Գործով դատական հաջորդ նիստը նշանակվել է նոյեմբերի 6-ին։

**Սեպտեմբերի 19-ին** Երևանի ընդհանուր իրավասության դատարանը վճռել է մասնակիորեն բավարարել ԱԺ պատգամավոր Խաչատուր Սուքիասյանի հայցն ընդդեմ «Վերածնվող Հայաստան» կուսակցության մամուլի քարտուղար Վազգեն Սաղաթելյանի (երրորդ կողմ՝ «Նյուզ ԷյԷմ» ՍՊԸ)՝ հրապարակայնորեն ներողություն խնդրելու, զրպարտություն համարվող տվյալները հերքելու, ինչպես նաև փոխհատուցում վճարելու պահանջներով:
 2022թ․ օգոստոսի 12-ին ներկայացված հայցի առիթընույն թվականիհուլիսի 29-ին Երևանում ընդդիմության կազմակերպած հանրահավաքի ժամանակ Սաղաթելյանի արտահայտած մտքերն են, ըստ որոնց՝ պատգամավորն առնչություն ունի ավտոմեքենաների գազաբալոնների լիցենզավորման հետ, և որ Կառավարության համապատասխան որոշումն ի շահ իրեն է օգտագործում։ Վիճահարույց ելույթը հրապարակել է գործով երրորդ կողմ «Նյուզ ԷյԷմ» ՍՊԸ-ին պատկանող «News.am» կայքը։

 Դատարանը պատասխանողին պարտավորեցրել է նշյալ կայքով ներողություն խնդրել, վճարել 200 հազար դրամ՝ վիրավորանքի և նույնքան՝ զրպարտության համար փոխհատուցում, ևս 250 հազար դրամ՝ փաստաբանի վարձատրության և 20 հազար՝ պետական տուրքի գումար։ Դատարանի վճռով՝ Խաչատուր Սուքիասյանը նույնպես պետք է փոխհատուցի պատասխանողի փաստաբանի վարձատրության գումարը՝ նույն 250 հազար դրամի չափով։

**Սեպտեմբերի 20-ին** Վերաքննիչ քաղաքացիական դատարանը մասնակի բավարարել էքաղաքացի Մարիամ Հովսեփյանն ընդդեմ «Ինթերնեյշնլ Մեդիա Հոլդինգ» ՍՊԸ-ի («Lurer.com» լրատվական կայքի հիմնադիր) դատական գործով հայցվորի վերաքննիչ բողոքն ընդդեմ 2023թ․ դեկտեմբերի 12-ին կայացված վճռի, որով հայցը մասնակի բավարարվել էր․ դատարանը լրատվամիջոցին պարտավորեցրել էր հերքում հրապարակել և հայցվորին վճարել 50 հազարական դրամ՝ որպես վիրավորանքի և զրպարտության համար փոխհատուցում, նույնքան էլ՝ փաստաբանի վարձատրության գումար, ևս 43 հազար դրամ՝ պետական տուրք:

Հայցվորը բողոքարկել էր վճիռըփաստաբանի խելամիտ վարձատրության գումարի բռնագանձման մասով, ինչը բավարարվել է․ վարձատրությունը վերանայվել և դառձել է 150 հազար դրամ։ Վճիռը մնացած մասերով անփոփոխ է մնացել:

Հիշեցնենք՝ հրապարակայնորեն ներողություն խնդրելու, զրպարտությունը հերքելու, փոխհատուցում վճարելու պահանջներով 2022թ․ օգոստոսի 23-ին ներկայացված հայցի առիթը նույն թվականի հուլիսի 7-ին «Lurer.com» կայքում հրապարակված՝ «Սոցիալական ցանցում վիրավորական պահվածքի համար դատարանը տուգանել է քաղաքացի Մարիամ Հովսեփյանին և հարկադրել, որ նա գրավոր ներողություն խնդրի» հոդվածն է[[48]](#footnote-48)։

**Սեպտեմբերի 20-ին** Երևանի ընդհանուր իրավասության դատարանում կայացել է «Զանգեզուրի պղնձամոլիբդենային կոմբինատ» ՓԲԸ-ն ընդդեմ «Օրագիր Մեդիա» ՍՊԸ-ի գործով նախնական դատական նիստը՝ զրպարտություն համարվող տեղեկությունը հրապարակայնորեն հերքելու և փոխհատուցում վճարելու պահանջներով։
 2023թ․ հոկտեմբերի 17-ին ներկայացված հայցի առիթը սեպտեմբերի 2-ին ՍՊԸ-ին պատկանող «Oragir.news» կայքում հրապարակված հոդվածն է՝ «Տրոյական ձին Սյունիքում․ ԶՊՄԿ-ում ադրբեջանցիներ են պաշտոններ ստացել․ աշխատակից» վերնագրով, որում մասնավորապես ասվում է․ «5-6 հոգի են, նրանց Բաքվից իջեցրել են մայիս ամսին ու նրանք կազմաքանդում են կառուցվածքները և այլն։ Չգիտեմ՝ ում հրահանգով են եկել, բայց քանդում են բոլոր կառուցվածքները»[[49]](#footnote-49)։
 Հոկտեմբերի 17-ին գործով նշանակվել է դատաքննություն։

 **Սեպտեմբերի 20-ին** Երևանի ընդհանուր իրավասության դատարանում կայացել է քաղաքացիՍիրանուշ Աբելյանն ընդդեմ «Politcom.am» լրատվական կայքի գործադիր տնօրեն Լիլիթ Սիլանյանի գործով հերթական դատական նիստը՝ զրպարտության համար ներողություն խնդրելու և հերքում հրապարակելու պահանջներով:
 Հայցը ներկայացվել է 2021թ. սեպտեմբերի 3-ին, իսկ առիթը եղել է կայքում տեղադրված լուրը՝ բանկերից մեկում վարկերի տրամադրման հետ կապված խնդրի մասին: Լրատվամիջոցի պատասխանատուն առաջարկել է հրապարակել նաև բանկի տեսակետը, սակայն հայցվորը չի համաձայնել և դիմել է դատարան։
 Դատական հաջորդ նիստը նշանակվել է դեկտեմբերի 3-ին։

**Սեպտեմբերի 20-ին** Երևանի ընդհանուր իրավասության դատարանում կայացել է ՀՀ վարչապետի աշխատակազմի ղեկավար Արայիկ Հարությունյանն ընդդեմ «Հրապարակ օրաթերթ» ՍՊԸ-ի գործով դատական նիստը՝ զրպարտություն համարվող տեղեկությունները հերքելու և փոխհատուցում վճարելու պահանջներով։ 2022թ․ օգոստոսի 19-ին ներկայացված հայցի առիթը ՍՊԸ-ին պատկանող «Hraparak.am» կայքում հուլիսի 31-ին հրապարակված «Հրաչը՝ ներսում, Ավինյանը՝ դրսում. բախումներ չեն լինի» հոդվածն է, որտեղ նշվում է, թե քաղաքի կառավարման հարցերում ակտիվ դերակատարում ունեն նաև Արայիկ Հարությունյանը և նրա եղբայրը, որը մասնավոր ընկերություն ունի և իրենով է անում փողոտ ծրագրերը[[50]](#footnote-50)։ Հաջորդ դատական նիստը նշանակվել է դեկտեմբերի 3-ին։

**Սեպտեմբերի 24-ին** Վերաքննիչ քաղաքացիական դատարանըբավարարել է«Լույսեր» ՓԲԸ-ն ընդդեմ «Ժողովուրդ թերթի խմբագրություն» ՍՊԸ-ի գործով հայցվորի բողոքն ընդդեմ առաջին ատյանի կայացրած վճռի, որով հայցը մերժվել էր։

 **Զ**րպարտություն համարվող տեղեկությունները հրապարակայնորեն հերքելու և փոխհատուցում վճարելու պահանջներով **2023թ․ հ**ուլիսի 11-ին ներկայացված հայցի առիթը ՍՊԸ-ին պատկանող «Armlur.am» լրատվական կայքում հունիսի 8-ին հրապարակված՝ «Լույսեր» բնակելի շենքերի բակում օձերն ու կարիճները վխտում են. բնակիչներն ահազանգում են» հոդվածն է[[51]](#footnote-51)։
 Վերաքննիչ ատյանը որոշել է ս․թ․ապրիլի 11-ի վճիռը բեկանել և քաղաքացիական գործն ուղարկել նույն դատարան՝ ամբողջ ծավալով նոր քննության։

 **Սեպտեմբերի 25-ին** Երևանի ընդհանուր իրավասության դատարանում կայացել է ԱԺ նախագահ Ալեն Սիմոնյանն ընդդեմ «Հայելի» ակումբի («Hayeli.am» կայքի հիմնադիր) նախագահ Անժելա Թովմասյանի գործով նախնական դատական նիստը՝ վիրավորանքի համար ներողություն խնդրելու, 1 մլն դրամ փոխհատուցում և 530 հազար դրամ որպես դատական ծախսերի հատուցում բռնագանձելու պահանջներով։

Ս․ թ․ հունվարի 16-ին ներկայացված հայցի առիթը 2023թ․ դեկտեմբերի 25-ին «Հայելի» ակումբում դեսպան Էդգար Ղազարյանի հետ ասուլիսի ժամանակ Անժելա Թովմասյանի հայտարարությունն է Ալեն Սիմոնյանի մասին․ «․․․Խաչատուր Սուքիասյանի ոտքերի տակ ըսենց վազվզում էր, ինքը ըսենց ոտքերի տակ վազվզում, վազվզում էր Ալենը»[[52]](#footnote-52)։ Հունվարի 24-ին հայցադիմումն ընդունվել է վարույթ, հայցի ապահովում կիրառելու՝ հայցագնի չափով պատասխանողի գույքի ու դրամական միջոցների վրա արգելանք դնելու մասին հայցվորի միջնորդությունը բավարարվել է։ Հաջորդ դատական նիստի օրը դեռ նշանակված չէ։

 **Սեպտեմբերի 25-ին** Երևանի ընդհանուր իրավասության դատարանում կայացել է ԱԱԾ նախկին տնօրեն, ԱԺ «Պատիվ ունեմ» խմբակցության նախկին ղեկավար Արթուր Վանեցյանն ընդդեմ ԱԺ «Քաղաքացիական պայմանագիր» խմբակցության պատգամավոր Գուրգեն (Գագիկ) Մելքոնյանի (երրորդ կողմ՝ «Հայաստանի հանրային հեռուստաընկերություն» ՓԲԸ) գործով նոր քննություն։
 Հիշեցնենք, որ զրպարտություն համարվող տվյալները հրապարակայնորեն հերքելու, պատվին և արժանապատվությանը պատճառված վնասը փոխհատուցելու պահանջներով 2021թ․ օգոստոսի 19-ին ներկայացված հայցի առիթը նույն թվականի հուլիսի 20-ին Հանրային հեռուստաընկերության եթերում Մելքոնյանի հնչեցրած մտքերն են Արցախյան 44-օրյա պատերազմում Արթուր Վանեցյանի գործողությունների մասին: Պատասխանողը մասնավորապես ասել է. «Վանեցյանը գնաց ու փախավ։ Գնացին հասան էնտեղ, զենքերը հավաքեցին, գիտեին, որ էնտեղ անտեր թափած լիքը զենքեր կային, հավաքեցին բերեցին Հայաստան։ Իրանց նպատակը գնալ զենք բերելն էր»[[53]](#footnote-53)։
 Ընդհանուր իրավասության դատարանի վճռով հայցը մասնակի բավարարվել էր։ Պատասխանողի կողմից վճռի բողոքարկումից հետո 2024թ․ հունվարի 12-ինՎերաքննիչ քաղաքացիական դատարանը մասնակի բավարարել էր բողոքը՝ գործն ուղարկվել էր նոր քննության առաջին ատյանում: Փետրվարի 14-ին այս որոշման դեմ հայցվորը դիմել էր Վճռաբեկ դատարան, որտեղ նրա բողոքը մերժվել էր։
 Հաջորդ դատական նիստը նշանակվել է հոկտեմբերի 15-ին։

 **Սեպտեմբերի 25-ին** Երևանի ընդհանուր իրավասության դատարանում կայացել է «Livenews.am» կայքի լրագրող Արթուր Հովհաննիսյանն ընդդեմ լրագրող Լևոն Սարդարյանի գործով հերթական դատական նիստը՝ վիրավորանքի համար ներողություն խնդրելուն և զրպարտություն համարվող տվյալը հրապարակայնորեն հերքելուն պարտավորեցնելու պահանջներով։
 2020թ․ հունիսի 22-ին ներկայացված հայցի առիթը եղել է Լևոն Սարդարյանի՝ մայիսի 21-ի ֆեյսբուքյան գրառումը «Livenews.am» կայքում նույն օրը հրապարակված «Հայաստանում ահավոր վիճակ է․ ով ապրեց՝ ապրեց, ով մեռավ՝ մեռավ» հոդվածի առնչությամբ։ Սարդարյանը մեջբերել է հոդվածի վերնագիրն ու գրել․ «․․․եթե որևէ մեկն ապացուցի, որ էսքանից հետո էս կայքի տերը մարդ է, ես կհամաձայնեմ գոմում ապրել։ Բայց իմ սուբյեկտիվ կարծիքով, ես գոմում ապրելու հաճույքը կթողնեմ Գ․Ի․-ին»։ (Գ․Ի․-ն Գառնիկ Իսագուլյանն է, որի անունը նույնացվում է կայքի սեփականատիրոջ հետ - ԽԱՊԿ)։
 Գործով դատաքննություն է նշանակվել դեկտեմբերի 25-ին։

**Սեպտեմբերի 26-ին** գործարար Դավիթ Երեմյանը դատական հայց է ներկայացրել Երևանի ընդհանուր իրավասության դատարան ընդդեմ «Ժողովուրդ օրաթերթ» ՍՊԸ-ի՝ 6 մլն դրամ զրպարտության և 1 մլն 680 հազար դրամ դատական ծախսերի փոխհատուցման, ինչպես նաև՝ հերքում հրապարակելու պահանջներով։
Հայցի առիթը սեպտեմբերի 4-ին «Armlur.am» կայքում հրապարակված՝ «Գործարար Երեմյանը դատախազի հետ ճաշում է՝ գործերը կարճվում են»[[54]](#footnote-54) նյութն է՝ ուղեկցող տեսանյութով, որտեղ գործարարի հասցեին իշխանությունների հետ կոռուպցիոն գործարքների գնալու մասին մեղադրանքներ են հնչեցվում։ Ի դեպ, հայցվորը պահանջվող գումարը մտադիր է փոխանցել Զինապահովության հիմնադրամին։
 Հայցադիմումը եռամսյակի ավարտի դրությամբ վարույթ չի ընդունվել:

 **Սեպտեմբերի 27-ին** «Եռաբլուր» զինվորական պանթեոնում ի պատասխան «NewDay.am» կայքի խմբագիր Անի Գևորգյանի հարցի՝ թե ինչ է արել հայրենիքի համար ու ինչ խղճով է գալիս «Եռաբլուր»՝ թուրք-ադրբեջանական գործակալի անվան տակ, ԱԺ «Քաղաքացիական պայմանագիր» խմբակցության պատգամավոր Արմեն Խաչատրյանն ասել է. «Լսի, գնա ստեղից մի հատ..., այ օտարերկրյա ագենտ։ Մի սադրեք էս օրով, սա սուրբ տեղ է, քո տեղը չի, սրբապիղծի տեղ չի»[[55]](#footnote-55)։ Նույն խմբակցության պատգամավոր Արփի Դավոյանն էլ Անի Գևորգյանին հանդիմանել է լրագրողին ոչ վայել կեցվածքի համար։ Հանուն արդարության պետք նշել, որ լրատվամիջոցի խմբագրի ագրեսիվ պահվածքն ու հարցերի ձևակերպումներն իսկապես չէին համապատասխանում լրագրողական էթիկայի նորմերին։

 **Սեպտեմբերի 27-ին** «Եռաբլուր» զինվորական պանթեոնում Armlur.am կայքի թղթակից Քրիստինե Մուշեղյանը ԱԺ «Քաղաքացիական պայմանագիր» խմբակցության պատգամավոր Հակոբ Ասլանյանին հարց է ուղղել երկրի զարգացման ընթացքի ու այն մասին, թե ինչ դասեր ենք քաղել պատերազմից հետո։ Պատգամավորը չի թաքցրել իր զայրույթը և «քոռ» է անվանել լրագրողին ու բոլոր նրանց, ովքեր չեն տեսնում երկրի զարգացումը[[56]](#footnote-56)։

***3․ Տեղեկություններ ստանալու և տարածելու իրավունքի խախտումներ*** *2024 թվականի երրորդ եռամսյակում ԽԱՊԿ-ն արձանագրել է տեղեկություններ ստանալու և տարածելու իրավունքի խախտման* ***41*** *դեպք։ Դիտարկվող ժամանակահատվածում գրանցված փաստերը, ինչպես նաև նախկինում տեղի ունեցածների նոր զարգացումները ներկայացնում ենք ստորև՝ ժամանակագրական կարգով։*

 **Հուլիսի 1-ին** *«Pastinfo.am»* լրատվական կայքի լրագրող Քրիստինե Հովհաննիսյանը Կառավարությունէ ուղարկել 3 հարցում հետևյալ բավանդակությամբ․ 1․ ե՞րբ է սկսվելու Տավուշում սահմանազատման երկրորդ փուլը և ի՞նչ բնակավայրեր է ընդգրկելու, 2․ Կառավարությունը դիտարկո՞ւմ է Վրաստանից Հայաստան եկող մայրուղային գազատարի վերատեղադրման հարցը, 3․ Կիրանցից գյուղից որքա՞ն հողատարածք է գերակա շահ ճանաչվել, դրանից որքա՞նն է համայնքային սեփականություն, որքանը՝ մասնավոր, ի՞նչ ակտով է տրվելու փոխհատուցում, քանի՞ անձ է ստանալու փոխհատուցում։
 **Առաջին** հարցի առնչությամբ կառավարության աշխատակազմից հղում են կատարել ամիսներ առաջ հրապարակված և փաստացի հնացած մի մամլո հաղորդագրության՝ առանց նշելու զարգացումների մասին։ Երկրորդ հարցին պատասխանել են` նշելով, որ նման հարց չկա , իսկ **երրորդ** հարցին պատասխանելու համար 30 օր են պահանջել՝ առանց լրացուցիչ ժամանակի անհրաժեշտությունը հիմնավորելու։ Իսկ հուլիսի 22-ին պատասխանել են, որ գործընթացը իրականացվում է կառավարության որոշմամբ, որը գաղտնի է։ Փաստորեն 30 օր էր պետք՝ հասկանալու համար, որ հարցմամբ ակնկալվող տեղեկությունները գաղտնիք են պարունակում։ Սա պատասխան տրամադրելու անհիմն ձգձգում է։

 **Հուլիսի 2-ին** *«168․am»* լրատվական կայքը հարցում է ուղարկել ՀՀ ազգային անվտանգության ծառայություն՝ խնդրելով մանրամասներ Տավուշում իրականացված սահմանազատման և սահմանագծման գործընթացի արդյունքում Կիրանց և Ոսկեպար գյուղերում տեղադրվող ցանկապատերի և ինժեներական արգելափակոցների մասին[[57]](#footnote-57):

 ԱԱԾ-ն հուլիսի 10-ին ուղարկած իր պատասխան գրությունում հրաժարվել է մեկնաբանություն տրամադրել՝ պետական գաղտնիք լինելու հիմնավորմամբ:
Կայքը հիշեցնում է, սակայն, որ ԱԱԾ այս գրությունից օրեր առաջ Նիկոլ Փաշինյանն այցելել է Հայաստան-Ադրբեջան պետական սահմանի Կիրանցի հատված, և արդեն տեսագրությամբ հրապարակել տեղադրված փշալարային ցանկապատը կամ ինժեներական արգելափակոցները:

**Հուլիսի 4-ին** *«Armlur.am»* լրատվական կայքը հարցում է ուղարկել Գիտությունների ազգային ակադեմիա՝ հետաքրքրվելով ԱԺ աշխատակազմի ղեկավար Դավիթ Առաքելյանի կրթական առաջադիմության մասին[[58]](#footnote-58), ինչպես նաև, թե որտեղ է անցել նրա ուսումնական փորձառությունը, ում ղեկավարմամբ և ինչ արդյունք է գրանցվել: ԳԱԱ Գիտակրթական միջազգային կենտրոնի տնօրենի պաշտոնակատար Ատոմ Մխիթարյանն ի պատասխան մի քանի էջանոց հիմնավորում է ներկայացրել, որ բարձրաստիճան պաշտոնյա Դավիթ Առաքելյանի ուսումնական գործընթացի մասին տեղեկություն չի կարող տրամադրվել՝ անձնական կյանքի գաղտնիության հիմքով։ Այս պատասխանը համարվում է անհիմն մերժում, քանի որ «Անձնական տվյալների պաշտպանության մասին» օրենքն ինքնին չի կարող դրվել մերժման հիմքում։
 Կայքը հարցում է **ուղարկե**լ նաև Ազգային ժողով՝ Դավիթ Առաքելյանից հետաքրքրվելով, թե ինչ առաջադիմություն է ունեցել, որքան է բացակայել դասերից և ինչ հիմնավորմամբ են դրանք հարգելի համարվել, ով է ղեկավարել նրա թեզը, որտեղ է անցել ուսումնական փորձառությունը և այլն։ Այս հարցերին պատասխանել է աշխատակազմի ղեկավարի տեղակալ Էդուարդ Խանզրադյանը՝ հայտնելով, որ Դավիթ Առաքելյանն իր ուսումնական պրակտիկան անցկացրել է ԱԺ-ում, իսկ մյուս հարցերին չի պատասխանել։
 Սեպտեմբերի 24-ին «Ժողովուրդ» օրաթերթը նույն հարցով **դիմել է** ՀՀ ԿԳՄՍ նախարար Ժաննա Անդրեասյանին, և ի պատասխան ստացել ընդհանրական պատասխան՝ ուսանողների պրակտիկայի կազմակերպման օրենսդրական հիմքերի մասին և լրատվամիջոցին ուղղորդել՝ հարցով դիմել ԳԱԱ[[59]](#footnote-59)։ Մինչդեռ՝ հենց հարցման մեջ նշված է եղել, որ ԳԱԱ-ին ևս դիմել են խնդրի վերաբերյալ, սակայն մերժում են ստացել։

**Հուլիսի 9-ին** *«Infocom.am»* լրատվական կայքը գրել է, որ գրավոր հարցմամբ դիմել է Երևանի քաղաքապետարան՝ խնդրելով հայտնել, թե ինչու կառուցված չէ Թբիլիսյան խճուղուց դեպի մոտակա շինություններ տանող ճանապարհը, արդյոք նախատեսվո՞ւմ է կառուցել, թե ոչ, ինչպե՞ս է այլընտրանքային ճանապարհ հանդիսացող հողամասը մասնավորեցվել (Երևան համայնքը այն որպես նվիրատվություն տրամադրել է Հայաստանի Հանրապետությանը, վերջինս էլ անհատույց սեփականության իրավունքով հողամասը տրամադրել է քաղաքացի Արմեն Մովսեսյանին)։ Քաղաքապետարանը շրջանցել է ճանապարհը չկառուցելու և պլանավորման վերաբերյալ հարցերը՝ նշելով միայն, որ համապատասխան ծառայությունները աշխատում են խնդրի լուծման տարբերակների վրա։

Նույն հարցերն **ուղարկվել են** նաև Տարածքային կառավարման և ենթակառուցվածքների նախարարությանը, և գերատեսչությունը դրանց ըստ էության պատասխանելու փոխարեն անդրադարձել է խնդրի նախապատմությանը և նվիրատվության հիմք հանդիսացած իրավական փաստաթղթերին[[60]](#footnote-60)։

 **Հուլիսի 9-ին** «Բնակչության հատուկ սպասարկում» ՀՈԱԿ-ը ուշացումով պատասխանել է *«Infocom.am»* կայքի հունիսի 26-ին ուղարկված հարցմանը՝ 2021-2023 թվականների բյուջեի կատարողականների մասին։ Ընդ որում, ՀՈԱԿ-ից նախ բանավոր ասել են, որ չեն պատասխանելու հարցմանը, քանի որ տեղեկություն ստանալու համար պետք է դիմել Երևանի քաղաքապետարան։ Հաջորդ օրը՝ հունիսի 27-ին, կայքը դիմել է նաև քաղաքապետարան, սակայն պատասխանը ստացվել է ՀՈԱԿ-ից, ինչպես նշվեց, օրենքով նախատեսված 5-օրյա ժամկետի խախտմամբ։

 **Հուլիսի 15-ին** «Ազատություն» ռադիոկայանը գրել է, որ Գլխավոր դատախազությունը հրաժարվում է հայտնել՝ արդյոք Կիրանց գյուղում նախկան սահմանազատում իրականացնելը սեփականության վկայականների տրամադրման հիմք դարձած կադաստրային քարտեզների անճշտությունները պարզելու նպատակով կառավարությունից գրություն ստացվե՞լ է[[61]](#footnote-61)։

Կադաստրային քարտեզներում անճշտությունների հարցով լրատվամիջոցը դիմել է նաև Կառավարություն՝ պարզելու, թե Գլխավոր դատախազություն գրություն ուղարկվե՞լ է։ Հուլիսի 8-ին ուղղված հարցումը վերահասցեագրվել է Կադաստրի կոմիտե, որտեղից **հրաժարվել են** պատասխանել՝ հայտնելով, որ դա պետական գաղտնիք է։

 **Հուլիսի 17-ին** *«Factor.am»* լրատվական կայքը գրել է, որ Ներքին գործերի նախարարությունը հրաժարվում է տեղեկություն տրամադրել, թե հունիսի 12-ին Ազգային ժողովի շենքի հարակից տարածքում ցուցարարների դեմ ինչ նռնակներ են կիրառվել և ում որոշմամբ[[62]](#footnote-62)։ Գերատեսչությունից խուսափել են ուղիղ պատասխան տալ՝ նշելով, որ դեպքերի կապակցությամբ նախաձեռնվել են քրեական վարույթներ, և հորդորել են համապատասխան տեղեկատվության համար դիմել քննչական մարմնին: Ուշագրավ է, որ այս տեղեկությունը տրամադրելու համար ՆԳՆ-ն պահանջել էր օրենքով սահմանված 30-օրյա ժամկետ, սակայն տվել է ոչ բովանդակային պատասխան։
Ըստ կայքի՝ քրեական վարույթ հարուցած Քննչական կոմիտեն էլ իր հերթին **չի հստակեցրել**, թե ինչ տեսակի լուսաձայնային նռնակներ են կիրառվել և ում ցուցումով։ Կառույցի մամուլի խոսնակը «Factor TV»-ին փոխանցել է, որ առայժմ հրապարակման ենթակա տեղեկություն չկա։

**Հուլիսի 18-ին** *«168․am»* կայքը գրել է, որ հունիսի 14-ին հարցում է ուղարկել ՀՀ ՆԳՆ՝ ցանկանալով իմանալ, թե ում հրամանով և ինչ անհրաժեշտությունից ելնելով են հունիսի 12-ին Երևանի Բաղրամյան-Դեմիրճյան խաչմերուկում ոստիկանության զորքերը հատուկ միջոցներ կիրառել ցուցարարների նկատմամբ, որո՞նք են հատուկ միջոցների կիրառման իրավական հիմքերը[[63]](#footnote-63): Հարցմանը պատասխանելու համար ՆԳՆ-ն հավելյալ 30 օր ժամանակ է խնդրել և ապա հայտնել, որ համապատասխան տեղեկությունը ստանալու համար անհրաժեշտ է դիմել քննչական մարմնին։

**Հուլիսի 18-ին** *«Fip.am»* փաստերի ստուգման հարթակընամակով դիմել է ՀՀ Ներքին գործերի նախարարություն՝ հուլիսի 10-ին police.am կայքում հրապարակված՝ «Կրակոցներ Էրեբունու փողոցում. կա վիրավոր, կրակողը ձերբակալվել է» նյութի վերաբերյալ պարզաբանումների խնդրանքով: Մասնավորապես՝ ինչու ձերբակալության ժամանակ՝ մինչև բաժին ներկայացնելը, անձը չի ենթարկվել խուզարկության, և արդյո՞ք ծառայողական քննություն նշանակվել է։ Հարցման պատասխան չի ստացվել:

**Հուլիսի 23-ին** *«Fip.am»* փաստերի ստուգման հարթակը գրել է, որ հունիսի 18-ին հարցում է ուղարկել Ներքին գործերի նախարարություն՝ պարզելու, թե հունիսի 12-ին Երևանի Բաղրամյան-Դեմիրճյան փողոցների խաչմերուկում ինչ հատուկ միջոց է կիրառվել ցուցարարների նկատմամբ։ (Կայքի հիմնադիր «Իրազեկ քաղաքացիների միավորում» ՀԿ-ն էլ իր հերթին էր հունիսի 14-ին հարցում ուղարկել ՆԳՆ՝ նույն ակնկալիքով)։ ՆԳՆ-ից, սակայն, հարցին պատասխանելու համար 30-օրյա ժամկետ են խնդրել, իսկ 30 օրը լրանալուց հետո հստակ պատասխան չեն տվել՝ տեղեկացնելով, որ այդ դեպքերի հետ կապված Քննչական կոմիտեում նախաձեռնվել է քրեական վարույթ, հետևաբար հարցը պետք է ուղղել քննչական մարմնին[[64]](#footnote-64)։

**Հուլիսի 23-ին** նույն հարցով *«Fip.am»*-ը դիմել է ՀՀ Գլխավոր դատախազին։ Հարցման պատասխան չի ստացվել:
Կայքը պատասխան չի ստացել նաև **հունիսի 27-ին** ՀՀ Առողջապահության նախարարություն հղված հարցմանը, որով խնդրել էր հայտնել՝ հունիսի 12-ին Երևանի Բաղրամյան պողոտայում տեղի ունեցած իրադարձությունների արդյունքում բուժօգնության դիմած քաղաքացիներից քանի՞սն են ոստիկանության ծառայողներ, քանիսը՝ քաղաքացիական անձինք և նրանցից քանի՞սն ունեն բեկորային վնասվածք։

 **Հուլիսի 29-ին** Վարչական դատարանը բավարարել է «Հետաքննող լրագրողներ» ՀԿ-ի (*«Hetq.am»* կայքի հիմնադիր) հայցն ընդդեմ ՀՀ բարձր տեխնոլոգիական արդյունաբերության նախարարության և պարտավորեցրել վերջինիս՝ հայցվորին տրամադրել այն կազմակերպությունների ցանկը, որոնք 2022թ․ դեկտեմբերի 1-ին Կառավարության որոշմամբ ստացել են պետական աջակցություն։
Հիշեցնենք, որհայցը ներկայացվել է2023թ․ հունիսի 5-ին այն բանից հետո, երբ գերատեսչությունը հրաժարվել է տրամադրել վերոնշյալ տեղեկությունը։
 Դատարանը նաև վճռել է ԲՏԱ նախարարությունից հօգուտ «Հետաքննող լրագրողների» բռնագանձել 10 հազար դրամ՝ որպես նախապես վճարված պետական տուրք և 40 հազար դրամ՝ փաստաբանի վարձատրության համար։

**Օգոստոսի 1-ին** *«Hetq.am»* առցանց պարբերականը գրավոր հարցում է ուղարկել Առողջապահական և աշխատանքի տեսչական մարմին՝  տեղեկանալու, թե կառույցը ինքնուրույն որևէ գործողություն կատարե՞լ է՝ չգրանցված դեղեր հայտնաբերելու ուղղությամբ։ Ընդ որում, լրատվամիջոցը սեփական հետաքննությամբ Երևանի 6 դեղատներից 12 անուն չգրանցված դեղ է ձեռք բերել և տեղեկությունները փոխանցել տեսչական մարմնին[[65]](#footnote-65)։ Օգոստոսի 7-ին Տեսչական մարմնի իրազեկման, խորհրդատվության և հանրության հետ տարվող աշխատանքների բաժնից հայտնել են, որ հայցվող տեղեկությունների տրամադրման համար անհրաժեշտ է կատարել լրացուցուցիչ աշխատանք։ Ավելի ուշ կայքը գրել է, որ ընդհանուր առմամբ 163 օրն էլ չի բավարարել տեսչական մարմնին՝ ուսումնասիրություն կատարելու համար։ Եվ դա այն դեպքում, երբ «Հետքը» տրամադրել էր անհրաժեշտ բոլոր տվյալները՝ դեղատների անունները, գնված 12 դեղերի անվանումները, հսկիչ դրամարկղային կտրոնները:

 **Օգոստոսի 1-ին** է *«Fip.am»* կայքի հիմնադիր «Իրազեկ քաղաքացիների միավորում» ՀԿ-ն ընդդեմ Պաշտպանության նախարարության դատական գործով հայցվորը դիմել է վերաքննիչ ատյան՝ բողոքարկելով ՀՀ վարչական դատարանի հունիսի 26-ի վճիռը, որով հարցմանը սպառիչ պատասխանելուն պարտավորեցնելու պահանջով ներկայացված
հայցը մերժվել էր։
 Հիշեցնենք, որ հայցը ներկայացվել է 2023թ․ օգոստոսի 30-ին, երբ գերատեսչությունը չի տրամադրել տեղեկություն առ այն, թե 2008-2022թթ. որքան գումար է ծախսել Հայաստանի Հանրապետությունը զենքի ձեռքբերման վրա։
Այս տեղեկությունը ինչպես գերատեսչությունը, այնպես էլ դատարանը համարել են պետական գաղտնիք։

 **Օգոստոսի 1-ին** Վարչական դատարանի վճռով մերժվել է *«Fip.am»* կայքի հիմնադիր «Իրազեկ քաղաքացիների միավորում» ՀԿ-ի հայցն ընդդեմ ՀՀ Ներքին գործերի նախարարության՝ կազմակերպության 2023թ․ փետրվարի 13-ի հարցմանը պատասխանելուն պարտավորեցնելու պահանջով։ Հարցումը վերաբերել է հանրային տարածքներում ոստիկանության կողմից վերահսկվող ֆիքսված տեսախցիկների տեղադրման վայրերի նկարագրությանը, այդ թվում՝ ճանապարհային երթևեկության տեսանկարահանում չիրականացնող սարքերի։ Հայցը ներկայացվել է 2023թ․ մարտի 1-ին։
 Որպես մերժման հիմնավորում դատարանը նշել է հայցվող տեղեկության պետական գաղտնիք լինելու հանգամանքը։ Օգոստոսի 7-ին հայցվորը բողոքարկել է վճիռը վերադաս ատյան։

**Օգոստոսի 1-ին** *«Infocom.am»* լրատվական կայքը գրել է**,** որ արդեն 4 ամիս է՝ փորձում է ամփոփել և դասակարգել Լեռնային Ղարաբաղից տեղահանվածների կարիքներին ուղղված մարդասիրական օգնության վերաբերյալ տվյալները[[66]](#footnote-66)։ Տեղեկություններ ստանալու համար խմբագրությունը ի թիվս միջազգային կառույցների և դեսպանատների, գրավոր դիմել է նաև ՀՀ կառավարություն՝ խնդրելով տրամադրել տվյալներ, թե հավաքագրված գումարի որքան մասն է հատկացվել աշխատավարձերին, խորհրդատվություններին, միջոցառումների կազմակերպմանը, իսկ որքան մասը՝ ուղիղ տեղահանվածներին։

Պահանջվող տեղեկությունները չեն տրամադրվել, ինչը կայքի գնահատմամբ սահմանափակում է ուղիղ շահառուներին հատկացրած գումարի չափը հասկանալու հնարավորությունը։

 **Օգոստոսի 2-ին** *«Fip.am»* փաստերի ստուգման հարթակը դիմել է ՀՀ Պաշտպանության նախարարություն՝ խնդրելով գերատեսչությունում բարեվարքության հարցերով կազմակերպչի անունը և թե ինչ սկզբունքով է որոշվել, որ տվյալ գործառույթը պետք է իրականացնի տվյալ պաշտոնյան։ Պատասխան չի ստացվել։

**Օգոստոսի 2-ին** *«Infocom.am»* լրատվական կայքը հարցում է ուղարկել Երևանի քաղաքապետի առաջին տեղակալ Արմեն Փամբուխչյանին՝ խնդրելով պարզաբանել իր և կնոջ հայտարարագրերում եղած ֆինանսական անհամապատասխանությունները։ Պատասխան չի ստացվել։
 **Օգոստոսի 5-ին** *«168.am»* լրատվական կայքը գրել է, որ հունիսի 27-ից հարցում է ուղարկել ՀՀ պաշտպանության նախարարություն՝ հայցելով տեղեկատվություն բանակին առնչվող մի շարք հարցերի վերաբերյալ[[67]](#footnote-67)։ Պատասխանը եղել է թերի։ Այսպես՝ Պաշտպանության նախկին նախարար Վիգեն Սարգսյանի օրոք բնակարանների տրամադրման գործընթացին առնչվող տեղեկությունների տրամադրումը մերժվել է՝ անձնական և ծառայողական օգտագործման տվյալների պաշտպանության հիմքով։ Կայքը նաև հարցրել էր՝ ի՞նչ հիմնավորմամբ է ՀՀ պաշտպանության նախարար Սուրեն Պապիկյանը հավանություն տվել ԱԺ պաշտպանության և անվտանգության հարցերի հանձնաժողովի նախագահի գաղափարին ՝ կամավորական սկզբունքով խրամատ փորելու նախաձեռնության մասին։ Ի պատասխան նշվել է՝ «ուսանողներից ինժեներական ջոկատներ ստեղծելու ծրագրի մանրամասների վերաբերյալ տեղեկատվությունը կարող եք ստանալ Ազգային ժողովից»:

 **Օգոստոսի 13-ին** «Ազատություն» ռադիոկայանի թղթակից Շողիկ Գալստյանը գրել է, որ փոխվարչապետ, սահմանազատման հանձնաժողովի նախագահ Մհեր Գրիգորյանի գրասենյակից մոտ մեկուկես ամիս անց էլ չեն պարզաբանում՝ ինչո՞ւ Երևանն ու Բաքուն մինչև հուլիսի 1-ը չհամաձայնեցրին սահմանազատման սկզբունքներն ամրագրող փաստաթուղթը: «Ազատություն»-ը գրավոր հարցում է ուղարկել փոխվարչապետի գրասենյակ՝ փորձելով պարզել՝ ի՞նչ փուլում է կանոնակարգի համաձայնեցման աշխատանքը, արդյոք Ադրբեջանը խոչընդոտներ ստեղծում է, կողմերը սահմանե՞լ են նոր ժամկետ աշխատանքներն ավարտելու համար, և ի վերջո սահմանի մյուս հատվածների սահմանազատումը համաձայնեցնելու շուրջ բանակցություններ ընթանո՞ւմ են։

Փոխվարչապետի գրասենյակից խոստացել էին այս հարցերին պատասխանել մեկամսյա ժամկետում, բայց 30 օր անց էլ առանց որևէ հստակության ընդամենը հիշեցրել են նախկին պայմանավորվածությունները, որ կանոնակարգի համաձայնեցման շուրջ բանակցությունները շարունակվում են կառուցողական հունով։

**Օգոստոսի 18-ին** *«Tert.am»* լրատվական կայքը գրել է, որ հարցում է ուղարկել Կադաստրի կոմիտե՝ պարզելու, թե ինչ որոշման հիման վրա է փոխվել Կիրանցի քարտեզը[[68]](#footnote-68): Ի պատասխան հայտնել են, որ տեղեկությունը հնարավոր չէ տրամադրել, քանի որ պետական գաղտնիք է պարունակում: Կայքը հիշեցնում է, որ ըստ կարգի՝ Կադաստրի կոմիտեում քարտեզի փոփոխություններ արվում են համայնքի որոշման հիման վրա՝ համապատասխան գրություն ուղարկելուց հետո:

 **Օգոստոսի 21-ին** *«Aliqmedia.am»* լրատվական կայքը տեղեկություն ստանալու հարցում է ուղարկել Էկոնոմիկայի նախարարություն՝ փորձելով պարզել՝ արդյո՞ք ուսումնասիրություններ կատարվել են, թե ռուսական կողմի ներկայացրած արտահանման արգելքից հետո հայկական շուկայում պտուղ-բանջարեղենն ինչպե՞ս է իրացվում[[69]](#footnote-69)։ Բացի այդ, եթե բերքի վաճառքի հետ կապված կան խնդիրներ, ապա նախարարությունը լուծման ի՞նչ ուղիներ է գտել։ Նախարարությունից պատասխանել են, որ այդ հարցերն իրենց գործառույթներից դուրս են։ Վերոնշյալ հարցերը կայքն ուղղել է նաև ՍԱՏՄ-ին և ստացել նույնաբովանդակ պատասխան։ Կայքը հիշեցնում է, որ 2019 թվականին ՀՀ տնտեսական զարգացման և ներդրումների նախարարության և գյուղատնտեսության նախարարության միավորման արդյունքում ստեղծվեց ՀՀ էկոնոմիկայի նախարարությունը։ Այսինքն՝ գյուղոլորտին առնչվող հարցերը պետք է կանոնակարգի հենց այս գերատեսչությունը, բայց վերոնշյալ հարցերի պատասխանները, փաստորեն, նրա գործառույթներից դուրս են։ Այդ դեպքում պարզ չէ, թե լրատվամիջոցն ում պետք է ուղղի այս հարցերը։

**Սեպտեմբերի 5-ին** Ինֆորմացիայի ազատության կենտրոնը դիմել է Գյումրու համայնքապետարան՝ քաղաքի Ղանդիլյան 48ա բնակելի տան և կից հողամասի տեխնիկական անձնագրի պատճենը ստանալու խնդրանքով և ստացել է անհիմն մերժում։ Համայնքապետարանը հղում է կատարել «Տեղեկատվության ազատության մասին» ՀՀ օրենքի 8-րդ հոդվածի 1-ին մասի 2-րդ և «Անձնական տվյալների պաշտպանության մասին» ՀՀ օրենքի 3-րդ հոդվածի 1-ին մասի 1-ին կետերին, այնինչ, ըստ ԻԱԿ-ի, վկայակոչված նորմերը մերժման համար բավարար հիմք չեն[[70]](#footnote-70)։

**Սեպտեմբերի 6-ին** «*Armlur.am»* լրատվական կայքը հարցում է ուղարկել ՀՀ կառավարություն՝խնդրելով տեղեկություններ նոր ատոմակայանի կառուցման գործընթացի վերաբերյալ։ Կառավարությունը սահմանված ժամկետում հարցումը վերահասցեագրել է Տարածքային կառավարման և ենթակառուցվածքների նախարարություն, որտեղից, սակայն, պատասխան չի ստացվել։
 **Նույն օրը** կայքը Կառավարությանը հարցում է ուղարկել նաև Զանգեզուրի պղնձամոլիբդենային կոմբինատում Կառավարության 15 տոկոս մասնաբաժնի վերաբերյալ, մասնավորապես, թե ով է կառավարում վարչապետի աշխատակազմի մասնաբաժինը, ովքեր են աշխատանքի անցել ԶՊՄԿ-ում, ինչ կարգավիճակով և ինչ աշխատավարձով՝ հատկապես, որ Հայաստանն արդեն համընդհանուր հայտարարագրման է անցնում, և նման տեղեկությունները այլևս չեն կարող համարվել գաղտնիք: Այս հարցումը նույնպես մնացել է անպատասխան։
 **Նույն օրը** կայքը հարցում է ուղարկել նաև Հակակոռուպցիոն կոմիտեի նախագահ Սասուն խաչատրյանին՝ ԱԺ պատգամավոր Թագուհի Թովմասյանին մի քրեական գործով որպես վկա ներգրավելու վերաբերյալ։ Մասնավորապես՝ ՀՀ Քրեական օրենսգրքի 486 հոդվածի 2 մասի 2-րդ կետով (Արդարադատության իրականացմանը կամ գործի քննությանը միջամտելը՝ իշխանական կամ ծառայողական լիազորությունները կամ դրանցով պայմանավորված ազդեցությունն օգտագործելով) հարուցված քրեական վարույթի քննությունն ինչ փուլում է, ովքեր են ներգրավված գործում և ինչ կարգավիճակով: Հարցմանը պատասխան չի տրվել։
 **Նույն օրը** կայքը հարցում է ուղարկել նաև Մայր աթոռի տեղեկատվական համակարգի տնօրեն Տ. Եսայի քահանա Արթենյանին ՝ խնդրելով տրամադրել Մայր Տաճարի վերանորոգման ֆինանսավորմանն առնչվող տվյալներ։ Այս հարցումը նույնպես մնացել է անպատասխան։

 **Սեպտեմբերի 12-ին** ՀՀ վերաքննիչ վարչական դատարանում տեղի է ունեցել «Հետաքննող լրագրողներ» ՀԿ-ն (*«Hetq.am»* առցանց պարբերականի հիմնադիր) ընդդեմ Ազգային ժողովի (երրորդ կողմ՝ ՀՀ ֆինանսների նախարարություն) գործով դատական նիստը նոր վարույթում։

 Հիշեցնենք՝ հայցը ներկայացվել է 2021թ․ դեկտեմբերի 14-ին՝ տեղեկություններ տրամադրելուն պարտավորեցնելու պահանջով։ Լրատվամիջոցը չի ստացել հետևյալ հարցերի պատասխանները՝ ո՞ւմ է սպասարկում ԱԺ 43 ավտոմեքենաներից յուրաքանչյուրը, որքա՞ն է դրանցից յուրաքանչյուրի ծախսը, որից հետո դիմել է դատարան։ 2022թ․ հունիսի 30-ին դատարանի վճռով ԱԺ նախագահ Ալեն Սիմոնյանը պարտավորեցվել է տրամադրել հայցվող տեղեկությունները, հայցվորի փաստաբանին վճարել 80 հազար դրամ և 8 հազար դրամ՝ որպես պետական տուրք: Պատասխանողը բողոքարկել էր վճիռը վերաքննիչ ատյանում, այնուհետև տեղի էր ունեցել դատավորի փոխարինում, և գործը քննվում է նոր վարույթում։
 Հոկտեմբերի 10-ին նշանակվել է դատական ակտի հրապարակման օր։

**Սեպտեմբերի 12-ին**  *«Fip.am»* փաստերի ստուգման հարթակը հարցումով դիմել է ՀՀ Ներքին գործերի նախարարություն և խնդրել հայտնել, թե 2023 և 2024 թվականներին քանի՞ դեպք է արձանագրվել, որ տրանսպորտային միջոցը վարի իրավունքից զրկված, բայց զրկման ժամկետը ավարտված ու ավարտվելուց հետո նման իրավունք չստացած անձի կողմից։ Պատասխանը մինչ եռամսյակի ավարտ չի ստացվել։

**Սեպտեմբերի 12-ին** *«Pastinfo.am»* լրատվական կայքը գրավոր հարցում է ուղարկել ՀՀ կառավարություն՝ հետաքրքրվելով, թե արդյո՞ք ՀՀ վարչապետի աշխատակազմը ստացել է Միջազգային իրավական հարցերով ներկայացուցիչ Եղիշե Կիրակոսյանի ազատվելու դիմումը, եթե նման դիմում ստացվել է, ապա երբ է այն մուտքագրվել կառավարությունում և արդյո՞ք դրա քննարկումն ավարտվել է[[71]](#footnote-71)։ Կառավարությունից ստացվել է գրավոր պատասխան, ըստ որի՝ պահանջվողը անձնական տվյալ է։
 Կայքը նկատում է, որ նախկինում կառավարության աշխատակազմը հանրային հետաքրքրություն ներկայացնող նման հարցը չէր համարում անձնական տվյալ ու հրապարակում էր աշխատանքից ազատելու կամ նշանակելու միջնորդություն նախագահին ներկայացնելու մասին տեղեկությունը։ Այս պարագայում դա ներկայացնել է որպես անձնական տվյալ։

 **Սեպտեմբերի 18-ին** *«Factor.am»* լրատվական կայքն անդրադարձել է Դատախազություն հղված իրենց հարցումներին, որոնց պատասխան չի տրվել[[72]](#footnote-72)։ Հարցումները վերաբերել են քրեական գործերով անցած դատավորներների կենսագրական տվյալներին։ Այսպես՝ Արարատի և Վայոց ձորի մարզերի ընդհանուր իրավասության դատարանի դատավոր Դավիթ Սարգսյանը մինչ 2023թ․ դատավոր դառնալը անցել է քրեական գործով, որը կարճվել է։ Դատախազություն ուղարկված գրավոր հարցմամբ կայքը խնդրել է հայտնել, թե ինչ գործով է անցել Սարգսյանը և ինչ հիմքով է այն կարճվել, սակայն գերատեսչությունը մերժել է տեղեկություն տրամադրել՝ անձնական կյանքի գաղտնիության պատրվակով։ Ըստ կայքի՝ Դատախազությունն այս դեպքում տարբերակված մոտեցում է ցուցաբերել, քանի որ գերատեսչության պաշտոնական կայքում առկա են հաղորդագրություններ, որոնցում տարբեր պաշտոնյաների կամ դատավորների վերաբերյալ քրեական գործի տվյալներ են հրապարակված։ Օրինակ՝ կան Սահմանադրական դատարանի նախկին նախագահ, այժմ՝ նույն դատարանի դատավոր Հրայր Թովմասյանին, Սիմֆոնիկ նվագախմբի գեղարվեստական ղեկավար և գլխավոր դիրիժոր Սերգեյ Սմբատյանին և նրա հորը մեղադրանք առաջադրելու, նրանց վերագրվող արարքների մասին մանրամասն հաղորդագրություններ։ Պատասխան գրությամբ կայքի լրագրողը **խնդրել է** պարզաբանել, թե ինչ տարբերություն կա Դավիթ Սարգսյանի և մյուսների անձնական կյանքի գաղտնիության իրավունքի միջև։ Այս պարզ հարցին պատասխանելու համար դատախազությունից մեկամսյա ժամկետ են խնդրել, սակայն պատասխան չեն ուղարկել։ Կայքը եզրակացնում է, որ Դատախազությունը պարզապես խուսափում է դատավոր Դավիթ Սարգսյանի քրեական գործի վերաբերյալ տեղեկություններ տրամադրելուց։
 Մեկ այլ հարցմամբ լրագրողը փորձել է **տեղեկություն ստանալ**, թե դատավոր Մասիս Մելքոնյանը, որն անցել է քրեական գործով, ներկայում ի՞նչ կարգավիճակ ունի, արդյոք մեղադրյալ եղե՞լ է, թե ոչ և ինչ կարգավիճակով է վնասը հատուցել: Սակայն Դատախազությունից հայտնել են միայն, որ Մելքոնյանը ներկայում մեղադրյալի կարգավիճակ չունի, իսկ մյուս տվյալները կրկին չեն տրամադրել՝ համարելով նախաքննական գաղտնիք։ «Մինչդեռ այս հարցն այնքան հանրային կարևորություն ունի, որ երբ նրա թեկնածությունն առաջարկվել է նախագահ Վահագն Խաչատուրյանին, վերջինս առարկություններով հետ է  վերադարձրել ԲԴԽ-ի  առաջարկը։ ․․․Մելքոնյանը դատավոր է դարձել իրավունքի ուժով և դատավորի երդում տվել ոչ թե նախագահական նստավայրում, այլ Բարձրագույն դատական խորհրդում»,- գրել է կայքը։

**Սեպտեմբերի 19-ին** ՀՀ վարչականդատարանում կայացել է *«Fip.am»* կայքի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ հակակոռուպցիոն կոմիտեի գործով դատական նիստը՝ հարցմանը սպառիչ պատասխան տրամադրելուն պարտավորեցնելու պահանջով։ Հայցը ներկայացվել է ապրիլի 10-ին այն բանից հետո, երբ գերատեսչությունը չի պատասխանել լրատվամիջոցի՝ քրեական վարույթներից մեկի կարճման որոշմանը վերաբերող հարցմանը։
 Հոկտեմբերի 9-ին նշանակվել է դատական ակտի հրապարակման օր։

**Սեպտեմբերի 21-ին** *«Radar.am»* լրատվական կայքը գրել է, որ Ներքին գործերի նախարարությունը հրաժարվել է պատասխանել Հայաստանում պարեկների թվի մասին հարցին [[73]](#footnote-73)։ Գերատեսչությունը հայցվող տեղեկությունը համարել է գաղտնի։

**Սեպտեմբերի 23-ին** *«Armlur.am»* լրատվական կայքը հարցում է ուղարկել ՀՀ գլխավոր դատախազ Աննա Վարդապետյանին՝ Մշակույթի նախկին նախարար Հասմիկ Պողոսյանի որդու՝ Ստեփան Հակոբյանի վրա ԱԺ նախագահ Ալեն Սիմոնյանի թքելու վերաբերյալ։ Մասնավորապես՝ ի՞նչ վարույթի շրջանակում է քրեական հետապնդում հարուցվել Ստեփան Հակոբյանի նկատմամբ, որի արդյունքում նա լքել է Հայաստանը, և արդյոք հայտարարվա՞ծ է հետախուզում նրա նկատմամբ: Հարցմանն արձագանք չի եղել։

**Սեպտեմբերի 25-ին** *«Infocom.am»* լրատվական կայքը հարցում է ուղարկել Երևանի քաղաքապետարան՝ խնդրելով տեղեկություն մայրաքաղաքում 2018-2024 թթ. տրամադրված շինարարական թույլտվությունների մասին, այդ թվում՝ դրանց ծածկագրերը, շինարարությունն իրականացնող ընկերության կամ ֆիզիկական անձի անունը, շինարարության հասցեն, թույլտվության տրման, ժամկետի ավարտի ամսաթիվը։ Սեպտեմբերի 30-ին Քաղաքապետարանից պատասխանել են, որ քաղաքաշինության հատուկ ծրագրերի վարչությունում տվյալ ձևաչափով տեղեկություն չի հավաքագրվում։ Նշել են նաև, որ թույլտվությունների մասին ինֆորմացիա կարելի է գտնել քաղաքապետարանի «Doing business» բաժնում, սակայն, ըստ կայքի, առկա քարտեզի տեղեկատվությունն ամբողջական չէ, և հնարավոր չէ այն ներբեռնել, եթե ծրագրավորման լեզուներին չես տիրապետում։

**Սեպտեմբերի 26-ին** *«Infocom.am»* լրատվական կայքը գրել է, որ պատերազմից 4 տարի անց հայկական կողմի զոհերի մասին ամբողջական տվյալներ չկան։ Թեև նախորդ տարիներին տարբեր պաշտոնյաներ հնչեցրել են թվեր, սակայն ՀՀ քննչական կոմիտեն կայքին մերժել է տեղեկություն տրամադրել այդ մասին՝ հղում անելով Քրեական դատավարության օրենսգրքի՝ նախաքննության տվյալների հրապարակման անթույլատրելիության մասին հոդվածին։

 **Սեպտեմբերի 27-ին** *«Pastinfo.am»* լրատվական կայքը գրել է, որ հարցում է ուղարկել ՀՀ քննչական կոմիտե՝ խնդրելով տեղեկություններ տրամադրել, թե քանի քրեական վարույթ է նախաձեռնվել գերության մեջ հայտնված քաղաքացիական անձանց, զինվորականների խոշտանգման, սպանության դեպքերի հատկանիշներով, քանի անձ է տուժող ճանաչվել, արդյո՞ք նույնականացվել են գերության մեջ հայտնված անձանց նկատմամբ դաժան վերաբերմունք ցուցաբերած ադրբեջանցի զինծառայողները։ Եթե այո, ապա քանի անձի նկատմամբ է քրեական հետապնդում իրականացվում և ինչ հատկանիշներով, արդյո՞ք հետախուզում է հայտարարված նրանց նկատմամբ և այլն[[74]](#footnote-74)։ Հարցումն ուղարկելուց 20 օր անց ՔԿ-ից գրություն է ստացվել թվային տեղեկությունների տրամադրումը մերժելու մասին՝ նախաքննության գաղտնիությամբ պայմանավորված։ Կայքը նշում է, որ թվային տվյալներ, առավելևս՝ հետախուզվող անձի մասին տեղեկությունը, չի կարող լինել նախաքննական գաղտնիք, քանզի նրա անունն ու նկարը պետք է տարածվի հայտնաբերվելու համար։ Մի քանի ամիս առաջ «Փաստինֆո»-ն կրկին հարցում է ուղարկել ՔԿ, որին ի պատասխան հայտնել են, որ Ադրբեջանի ռազմաքաղաքական ղեկավարության և զինված ուժերի շուրջ 20 ներկայացուցչի նկատմամբ քրեական հետապնդում է հարուցվել։ Արդյո՞ք արդեն դադարեցրել են քրեական հետապնդումներն ադրբեջանցիների նկատմամբ, ինչով պայմանավորված էլ այժմ գաղտնիք է համարվում տեղեկությունը՝ կայքին չի հաջողվել պարզել։

 **Սեպտեմբերի 27-ին** Վերաքննիչ վարչական դատարանում կայացել է *«Fip.am»* կայքի հիմնադիր «Իրազեկ քաղաքացիների միավորում» ՀԿ-ն ընդդեմ ՀՀ ոստիկանության գործով պատասխանողի բողոքի քննությունն առաջին ատյանի դատարանի վճռի դեմ, ըստ որի՝ սպառիչ տեղեկություններ տրամադրելուն պարտավորեցնելու պահանջով 2022թ․ հունիսի 6-ին ներկայացված հայցը բավարարվել էր։ Հիշեցնենք, որ անպատասխան էր մնացել կայքի հարցումը՝ տրամադրել ոստիկանության բոլոր մարզային վարչությունների, դրանց բաժինների ու բաժանմունքների պետերի, նրանց տեղակալների անունները, ազգանունները և աշխատանքային հեռախոսահամարները:
 Հոկտեմբերի 18-ին նշանակվել է դատական ակտի հրապարակման օր։

***ԶԼՄ-ՆԵՐԻ ՈՒ ԼՐԱԳՐՈՂՆԵՐԻ ԳՈՐԾՈՒՆԵՈՒԹՅԱՆՆ ԱՌՆՉՎՈՂ ԱՅԼ ԻՐԱԴԱՐՁՈՒԹՅՈՒՆՆԵՐ***
 **Հուլիսի 3-ին** Երևանի ընդհանուր իրավասության դատարանում կայացել է «Ժողովուրդ թերթի խմբագրություն» ՍՊԸ-ն ընդդեմ ԱԺ պատգամավոր Արթուր Հովհաննիսյանի գործով դատական նիստը՝ հրապարակայնորեն արված հայտարարությունը հերքելուն և ներողություն խնդրելուն պարտավորեցնելու, պատճառված վնասը (4 միլիոն դրամի չափով) հատուցելու պահանջներով: Հայցը ներկայացվել է հունվարի 3-ին, իսկ առիթը 2023թ․ դեկտեմբերի 15-ին պատասխանողի հայտարարությունն է ԱԺ ամբիոնից, ըստ որի՝ որոշ լրատվամիջոցներ, մասնավորապես՝ «Ժողովուրդ», «Հրապարակ» թերթերը, *«Asekose.am»* լրատվական կայքը, փողի դիմաց կարող են հոդված հրապարակել[[75]](#footnote-75)։
 Գործով դատական նիստ է կայացել նաև սեպտեմբերի 24-ին, իսկ հոկտեմբերի 15-ին նշանակվել է դատական ակտի հրապարակման օր։

 **Հուլիսի 10-ին** Տավուշի մարզի ընդհանուր իրավասության դատարանի (նստավայրը՝ ք․ Իջևան) վճռով բավարարվել է *«Aravot.am»* լրատվական կայքի լրագրող Հռիփսիմե Ջեբեջյանի հայցն ընդդեմ քաղաքացի Խաժակ Թանանյանի՝ հրապարակային արտահայտված վիրավորանքից պատիվն ու արժանապատվությունը պաշտպանելու պահանջով։
 2023թ․ օգոստոսի 28-ին ներկայացրած հայցի առիթը համացանցում լրագրողի հասցեին արված արտահայտություններն են[[76]](#footnote-76)։
 Դատարանը պատասխանողին պարտավորեցրել է հրապարակավ ներողություն խնդրել լրագրողից, 400 հազար դրամ վճարել՝ որպես վիրավորանքի փոխհատուցում և 200 հազար դրամ՝ փաստաբանի վարձատրության գումար։ Օգոստոսի 26-ին պատասխանողը դիմել է վերաքննիչ ատյան։

**Հուլիսի 11-ին** Կոտայքի մարզի ընդհանուր իրավասության դատարանում (նստավայրը՝ ք․ Աբովյան) շարունակվել է *«Newday.am»* կայքի խմբագիր Անի Գևորգյանն ընդդեմ քաղաքացի Դիանա Մարտիրոսյանի գործով նիստը՝ հրապարակային արտահայտված վիրավորանքից պատիվն ու արժանապատվությունը պաշտպանելու և 400 հազար դրամ փոխհատուցում բռնագանձելու պահանջներով։
 Հայցը ներկայացվել է 2023թ․ հոկտեմբերի 13-ին, իսկ առիթը սեպտեմբերի 11-ին՝ Երևանի ավագանու ընտրությունների քարոզարշավի ժամանակ,Դիանա Մարտիրոսյանի հարձակակումն է Անի Գևորգյանի վրա, որն ուղեկցվել է վիրավորանքով ու սպառնալիքներով[[77]](#footnote-77):
 Օգոստոսի 1-ին դատարանի վճռով հայցը բավարարվել է, պատասխանողը պարտավորեցվել է ներողություն խնդրել, վճարել 400 հազար դրամ՝ որպես վիրավորանքի համար փոխհատուցում, 27 հազար՝ պետտուրքի գումար։
 Դատական ակտը մտել է օրինական ուժի մեջ, սակայն պատասխանողը ֆեյսբուքյան գրառմամբ հայտնել է, որ չի պատրաստվում փոխհատուցում վճարել։
 **Օգոստոսի 29-ին** Երևանի ընդհանուր իրավասության դատարանում կայացել էնույն հայցվորն ընդդեմ քաղաքացի Լալա Բերնեցյանի գործով նիստը՝ հրապարակային արտահայտված վիրավորանքից պատիվն ու արժանապատվությունը պաշտպանելու պահանջով։ 2023թ․ օգոստոսի 28-ին ներկայացված հայցի առիթը հուլիսի 25-ին վարչապետ Նիկոլ Փաշինյանի ասուլիսից հետո լրագրողի դեմ սկսած արշավն է սոցցանցերում՝ վիրավորանքներով, սպառնալիքներով, ֆիզիկական հաշվեհարդարի կոչերով[[78]](#footnote-78):
 Հաջորդ դատական նիստը նշանակվել է նոյեմբերի 7-ին։

 **Հուլիսի 11-ին** ՀՀ վարչական դատարանում տեղի է ունեցել «Ժողովուրդ» օրաթերթի լրագրող, խմբագիր Քնարիկ Մանուկյանն ընդդեմ ՀՀ Ազգային ժողովի աշխատակազմի գործով դատական նիստը՝ ԱԺ աշխատակազմի ղեկավարի 2023թ. դեկտեմբերի 15-ի թիվ 1/6399-2023 գրությամբ հայցվորի՝ խորհրդարանում հավատարմագրումը դադարեցնելու մասին որոշումն անվավեր ճանաչելու պահանջով։ Նիստի ընթացքում կողմերը ներկայացրել են իրենց դիրքորոշումները։ Հաջորդ դատական նիստը նշանակվել է դեկտեմբերի 10-ին։

**Սեպտեմբերի 18-ին** Վերաքննիչ վարչական դատարանում տեղի է ունեցել «Ա1+» հեռուստաընկերության հիմնադիր «ՄԵԼՏԵՔՍ» ՍՊԸ-ն ընդդեմ ՀՀ կառավարության և Հեռուստատեսության և ռադիոյի հանձնաժողովի գործով դատական նիստը, որի ընթացքում հայցվորը փաստարկներ է ներկայացրել՝ կապված լիցենզավորման մրցույթի ժամանակ կիրառված խտրականությունների վերաբերյալ։ Ուշադրության է արժանի, որ ստորադաս ատյանն այդ հարցն ընդհանրապես չի քննարկել։ Վերաքննիչ վարչական դատարանի դատավորները ուշադրություն են հրավիրել հարցի վրա՝ արդյո՞ք նման հիմքով և պահանջով իրավունք կա դիմել դատարան, թե ոչ։ Հայցվոր կողմը պնդել է, որ իրավունք ունի՝ միաժամանակ նշելով, որ եթե Վերաքննիչ դատարանը գտնի, որ նման իրավունք Վարչական դատավարությունը չի նախատեսում, ապա կմիջնորդի դիմել Սահմանադրական դատարան՝ հակասահմանադրական ճանաչելով «Վարչական իրավախախտումների վերաբերյալ» ՀՀ օրենսգիրքը։
 Հիշեցնենք, որ Վարչական դատարան հայցը ներկայացվել էր 2019թ. դեկտեմբերի 18-ին՝ 2003 թվականին անցկացված հեռարձակման լիցենզավորման 7 մրցույթների ակտերն առոչինչ ճանաչելու պահանջով։ Գործով որպես երրորդ կողմ են ներգրավված «Արմենիա ԹիՎի» ՓԲԸ-ն, «Մո ԹիՎի Մեդիա Հոլդինգ» ՓԲԸ-ն, «ԱրմենԱկոբ» ՍՊԸ-ն, «ԱՐ հեռուստաընկերություն» ՍՊԸ-ն և «Հուսաբեր» ՓԲԸ-ն: 2021թ․ ապրիլի 6-ին դատարանը մերժել էր հայցը, իսկ 2022թ․ հունիսի 1-ին Վերաքննիչ քաղաքացիական դատարանը մերժել էր հայցվորի բողոքը, և «ՄԵԼՏԵՔՍ»-ը դիմել էր վճռաբեկ ատյան: 2023թ․ նոյեմբերի 10-ին վճռաբեկ բողոքը բավարարվել էր, գործն ուղարկվել էր Վերաքննիչ դատարան՝ նոր քննության։
 Վերջին նիստի ժամանակ Կառավարության ներկայացուցիչը, ի դեպ, հայտնել է, որ որևէ դիրքորոշում չունի գործի վերաբերյալ, քանի որ գործընթացն իրենց չի վերաբերում։ Հաջորդ դատական նիստի օր դեռ նշանակված չէ։

\*\*\*

***Զեկույցը պատրաստել է Խոսքի ազատության պաշտպանության կոմիտեն՝ «Հանուն ժողովրդավարության ազգային հիմնադրամի» (NED, ԱՄՆ) աջակցությամբ իրականացվող ծրագրի շրջանակներում: Զեկույցում տեղ գտած տեսակետները և գնահատականները ԽԱՊԿ-ինն են և կարող են չհամընկնել «Հանուն ժողովրդավարության ազգային հիմնադրամի» տեսակետների և դիրքորոշումների հետ***

1. [**https://civic.am/society/145250--civicam-i-.html**](https://civic.am/society/145250--civicam-i-.html) [↑](#footnote-ref-1)
2. [**https://khosq.am/2024/04/30/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-122/**](https://khosq.am/2024/04/30/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-122/) [↑](#footnote-ref-2)
3. [**https://shamshyan.com/hy/article/2023/10/29/1249079**](https://shamshyan.com/hy/article/2023/10/29/1249079) [↑](#footnote-ref-3)
4. [**https://www.youtube.com/watch?v=LINGkpRwwjw**](https://www.youtube.com/watch?v=LINGkpRwwjw) [↑](#footnote-ref-4)
5. [**https://www.youtube.com/watch?v=r4unCQxNB84**](https://www.youtube.com/watch?v=r4unCQxNB84) [↑](#footnote-ref-5)
6. [**https://hetq.am/hy/article/117483?fbclid=IwAR0hsTR937FaVgio0ipQqDWOCWaowzo-wrFssO3DmGQSjifkf41bwR9js04**](https://hetq.am/hy/article/117483?fbclid=IwAR0hsTR937FaVgio0ipQqDWOCWaowzo-wrFssO3DmGQSjifkf41bwR9js04) [↑](#footnote-ref-6)
7. [**https://www.mediahub.am/post/a2d1943f03c54cf4**](https://www.mediahub.am/post/a2d1943f03c54cf4) [↑](#footnote-ref-7)
8. [**https://168.am/2024/05/25/2049917.html**](https://168.am/2024/05/25/2049917.html) [↑](#footnote-ref-8)
9. [**https://fip.am/23243**](https://fip.am/23243) [↑](#footnote-ref-9)
10. [**https://khosq.am/2023/09/06/%d5%b0%d5%a1%d5%b5%d5%bf%d5%a1%d6%80%d5%a1%d6%80%d5%b8%d6%82%d5%a9%d5%b5%d5%b8%d6%82%d5%b6-111/**](https://khosq.am/2023/09/06/%D5%B0%D5%A1%D5%B5%D5%BF%D5%A1%D6%80%D5%A1%D6%80%D5%B8%D6%82%D5%A9%D5%B5%D5%B8%D6%82%D5%B6-111/) [↑](#footnote-ref-10)
11. [**https://hraparak.am/post/591fb734e3d84d0d37fd972c**](https://hraparak.am/post/591fb734e3d84d0d37fd972c) [↑](#footnote-ref-11)
12. [**https://hraparak.am/post/591fb531e3d84d0d37fd8835**](https://hraparak.am/post/591fb531e3d84d0d37fd8835) [↑](#footnote-ref-12)
13. [**https://www.youtube.com/watch?v=uX\_\_MItBVkw&t=1s**](https://www.youtube.com/watch?v=uX__MItBVkw&t=1s) [↑](#footnote-ref-13)
14. [**https://hraparak.am/post/eaf38754391a1f17558bd4e9dfd9e260**](https://hraparak.am/post/eaf38754391a1f17558bd4e9dfd9e260) [↑](#footnote-ref-14)
15. [**https://www.facebook.com/simonyanalen/posts/pfbid0jrnxoiaiJ38BiJaWqD5EcZciXAoETZMnks1gv8rpee8qQMminMH7dNt6NVkVv49Tl**](https://www.facebook.com/simonyanalen/posts/pfbid0jrnxoiaiJ38BiJaWqD5EcZciXAoETZMnks1gv8rpee8qQMminMH7dNt6NVkVv49Tl) [↑](#footnote-ref-15)
16. [**https://hraparak.am/post/9b0db6454fecc2af9fda1c4f89034172**](https://hraparak.am/post/9b0db6454fecc2af9fda1c4f89034172) [↑](#footnote-ref-16)
17. [**https://ankakh.com/hy/article/115380**](https://ankakh.com/hy/article/115380) [↑](#footnote-ref-17)
18. [**https://hraparak.am/post/ff7810334141e584152bd44530212699**](https://hraparak.am/post/ff7810334141e584152bd44530212699) [↑](#footnote-ref-18)
19. [**https://civic.am/society/13806--1000-.html**](https://civic.am/society/13806--1000-.html) [↑](#footnote-ref-19)
20. [**https://www.aravot.am/2022/10/03/1295422/**](https://www.aravot.am/2022/10/03/1295422/) [↑](#footnote-ref-20)
21. [**https://168.am/2021/04/12/1493119.html**](https://168.am/2021/04/12/1493119.html) [↑](#footnote-ref-21)
22. [**https://armlur.am/1350017/**](https://armlur.am/1350017/) [↑](#footnote-ref-22)
23. [**https://www.pastinfo.am/hy/news/2023/02/20/7bccnlg16/1536743**](https://www.pastinfo.am/hy/news/2023/02/20/7bccnlg16/1536743) [↑](#footnote-ref-23)
24. [**https://www.youtube.com/watch?v=lK6HT5ihmKQ**](https://www.youtube.com/watch?v=lK6HT5ihmKQ) [↑](#footnote-ref-24)
25. [**http://hzham.am/articles/1666759386392681.html**](http://hzham.am/articles/1666759386392681.html) [↑](#footnote-ref-25)
26. [**https://armlur.am/1254318/**](https://armlur.am/1254318/) [↑](#footnote-ref-26)
27. [**https://www.facebook.com/taguhi.aslanyan/posts/4325353364182778**](https://www.facebook.com/taguhi.aslanyan/posts/4325353364182778) [↑](#footnote-ref-27)
28. [**https://armlur.am/1383994/**](https://armlur.am/1383994/) [↑](#footnote-ref-28)
29. [**https://168.am/2019/11/25/1210193.html**](https://168.am/2019/11/25/1210193.html) [↑](#footnote-ref-29)
30. [**https://hetq.am/hy/article/132716**](https://hetq.am/hy/article/132716) [↑](#footnote-ref-30)
31. [**https://shorturl.at/dkrKU**](https://shorturl.at/dkrKU) [↑](#footnote-ref-31)
32. [**https://hraparak.am/post/cfa95459a7b0fb3d09421fcd54b9f2a6**](https://hraparak.am/post/cfa95459a7b0fb3d09421fcd54b9f2a6) [↑](#footnote-ref-32)
33. [**https://oragir.news/hy/material/2024/06/26/121656**](https://oragir.news/hy/material/2024/06/26/121656) [↑](#footnote-ref-33)
34. [**https://oragir.news/hy/material/2023/03/09/73385**](https://oragir.news/hy/material/2023/03/09/73385) [↑](#footnote-ref-34)
35. [**https://hetq.am/hy/article/130913**](https://hetq.am/hy/article/130913) [↑](#footnote-ref-35)
36. [**https://armlur.am/889450/**](https://armlur.am/889450/) [↑](#footnote-ref-36)
37. [**https://hraparak.am/post/784d07c164dcd1120286795b9080f4d1**](https://hraparak.am/post/784d07c164dcd1120286795b9080f4d1) [↑](#footnote-ref-37)
38. [**https://shamshyan.com/hy/article/2024/06/29/1264671**](https://shamshyan.com/hy/article/2024/06/29/1264671) [↑](#footnote-ref-38)
39. [**https://mediahub.am/post/df66cbb6a43473b8**](https://mediahub.am/post/df66cbb6a43473b8) [↑](#footnote-ref-39)
40. [**https://www.facebook.com/tehmine.yenoqyan/posts/pfbid0j3RTd3FidFgdUMJfjpMFsL5kZWjhtn8h1GbWiXjeEr3Y9gsarusreta1ESYrMk7nl**](https://www.facebook.com/tehmine.yenoqyan/posts/pfbid0j3RTd3FidFgdUMJfjpMFsL5kZWjhtn8h1GbWiXjeEr3Y9gsarusreta1ESYrMk7nl) [↑](#footnote-ref-40)
41. [**https://www.facebook.com/100002611105728/videos/835993668415952/**](https://www.facebook.com/100002611105728/videos/835993668415952/) [↑](#footnote-ref-41)
42. [**https://www.youtube.com/watch?v=kJroYnrFyeE**](https://www.youtube.com/watch?v=kJroYnrFyeE) [↑](#footnote-ref-42)
43. [**https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4\_vrWpVBLd3X9Tnt\_kqQfvK9CkNNRXs**](https://oragir.news/hy/material/2023/09/05/89547?fbclid=IwAR1EYdXXIrO31MQ6ynRLsBD9LTSy4_vrWpVBLd3X9Tnt_kqQfvK9CkNNRXs) [↑](#footnote-ref-43)
44. [**https://www.youtube.com/watch?v=EQ1cf6LhYj0**](https://www.youtube.com/watch?v=EQ1cf6LhYj0) [↑](#footnote-ref-44)
45. [**https://www.youtube.com/watch?v=etKjEn\_RcQ4**](https://www.youtube.com/watch?v=etKjEn_RcQ4) [↑](#footnote-ref-45)
46. [**https://www.youtube.com/watch?v=IepXzZyo7oA**](https://www.youtube.com/watch?v=IepXzZyo7oA) [↑](#footnote-ref-46)
47. [**http://armtimes.com/hy/article/142602**](http://armtimes.com/hy/article/142602) [↑](#footnote-ref-47)
48. [**https://lurer.com/?p=471857&l=am**](https://lurer.com/?p=471857&l=am) [↑](#footnote-ref-48)
49. [**https://oragir.news/hy/material/2023/09/02/89321?fbclid=IwAR1NueeLo\_GX7WUE\_dmCkTAQD8xjc9MGxaIIL5R5QV-RgXyyfMy0-lUZws8**](https://oragir.news/hy/material/2023/09/02/89321?fbclid=IwAR1NueeLo_GX7WUE_dmCkTAQD8xjc9MGxaIIL5R5QV-RgXyyfMy0-lUZws8) [↑](#footnote-ref-49)
50. [**https://hraparak.am/post/c1cf0ec5169a39e8e7e5db4d031b7b1d?fbclid=IwAR1ODzrsCZX5jSXQfctEl0VKB3tFTZHCt06PmXvZ0fITgupOXw9TEGAQlWg**](https://hraparak.am/post/c1cf0ec5169a39e8e7e5db4d031b7b1d?fbclid=IwAR1ODzrsCZX5jSXQfctEl0VKB3tFTZHCt06PmXvZ0fITgupOXw9TEGAQlWg) [↑](#footnote-ref-50)
51. [**https://armlur.am/1270427/**](https://armlur.am/1270427/) [↑](#footnote-ref-51)
52. [**https://www.youtube.com/watch?v=TUNDTk4EvlI&t=2662s**](https://www.youtube.com/watch?v=TUNDTk4EvlI&t=2662s) [↑](#footnote-ref-52)
53. **https://bit.ly/3Ozibca** [↑](#footnote-ref-53)
54. [**https://armlur.am/1397718/**](https://armlur.am/1397718/) [↑](#footnote-ref-54)
55. [**https://www.youtube.com/watch?v=EHPUSug\_1vg&t=69s**](https://www.youtube.com/watch?v=EHPUSug_1vg&t=69s) [↑](#footnote-ref-55)
56. [**https://www.youtube.com/watch?v=68OdMCnO1K0**](https://www.youtube.com/watch?v=68OdMCnO1K0) [↑](#footnote-ref-56)
57. [**https://168.am/2024/07/10/2070620.html**](https://168.am/2024/07/10/2070620.html) [↑](#footnote-ref-57)
58. [**https://armlur.am/1402281/**](https://armlur.am/1402281/) [↑](#footnote-ref-58)
59. [**https://armlur.am/1403488/**](https://armlur.am/1403488/) [↑](#footnote-ref-59)
60. [**https://infocom.am/hy/article/133548**](https://infocom.am/hy/article/133548) [↑](#footnote-ref-60)
61. [**https://www.azatutyun.am/a/datakhazoutyouny-kadastrayin-kartezneri-veraberyal-groutyoun-stanal-chstanalou-hartsy-hamaroum-e-gaghtnik/33037037.html**](https://www.azatutyun.am/a/datakhazoutyouny-kadastrayin-kartezneri-veraberyal-groutyoun-stanal-chstanalou-hartsy-hamaroum-e-gaghtnik/33037037.html) [↑](#footnote-ref-61)
62. [**https://factor.am/793287.html**](https://factor.am/793287.html) [↑](#footnote-ref-62)
63. [**https://168.am/2024/07/18/2074660.html**](https://168.am/2024/07/18/2074660.html) [↑](#footnote-ref-63)
64. [**https://fip.am/25587**](https://fip.am/25587) [↑](#footnote-ref-64)
65. [**https://hetq.am/hy/article/168612**](https://hetq.am/hy/article/168612) [↑](#footnote-ref-65)
66. [**https://infocom.am/hy/article/135400**](https://infocom.am/hy/article/135400) [↑](#footnote-ref-66)
67. [**https://168.am/2024/08/05/2081794.html**](https://168.am/2024/08/05/2081794.html) [↑](#footnote-ref-67)
68. [**https://www.tert.am/am/news/2024/08/17/cadastre/4166109**](https://www.tert.am/am/news/2024/08/17/cadastre/4166109) [↑](#footnote-ref-68)
69. [**https://www.aliqmedia.am/2024/08/21/166835/**](https://www.aliqmedia.am/2024/08/21/166835/) [↑](#footnote-ref-69)
70. [**https://www.givemeinfo.am/hy/case/3591/**](https://www.givemeinfo.am/hy/case/3591/) [↑](#footnote-ref-70)
71. [**https://www.pastinfo.am/hy/news/2024/09/12/qadejo4z4/1824757**](https://www.pastinfo.am/hy/news/2024/09/12/qadejo4z4/1824757) [↑](#footnote-ref-71)
72. [**https://factor.am/810834.html**](https://factor.am/810834.html) [↑](#footnote-ref-72)
73. [**https://radar.am/hy/news/social-2653318236/**](https://radar.am/hy/news/social-2653318236/) [↑](#footnote-ref-73)
74. [**https://www.pastinfo.am/hy/news/2024/09/27/dh27hzyjf/1832460**](https://www.pastinfo.am/hy/news/2024/09/27/dh27hzyjf/1832460) [↑](#footnote-ref-74)
75. [**https://www.youtube.com/watch?v=PXwgJH0KASU&t=592s**](https://www.youtube.com/watch?v=PXwgJH0KASU&t=592s) [↑](#footnote-ref-75)
76. [**https://www.aravot.am/2023/07/28/1358203/**](https://www.aravot.am/2023/07/28/1358203/) [↑](#footnote-ref-76)
77. [**https://www.youtube.com/watch?v=kSHJT2LY\_J0**](https://www.youtube.com/watch?v=kSHJT2LY_J0) [↑](#footnote-ref-77)
78. [**https://www.aravot.am/2024/02/07/1398511/**](https://www.aravot.am/2024/02/07/1398511/) [↑](#footnote-ref-78)